Krisi batetik eredu berri bat\nAnalisia, Markel Ormazabalen eskutik.\n| 2020-03-18 11:57:00\nModakoak egin zaizkigun tele-bilera edo tele-solasaldi horietako batean ari ginela, Reyes Carrerek alfonbraren irudiarekin deskribatu zuen bizi dugun egoera. Hau da, Covid-19ak sortu duen krisiak orain arte alfonbra azpian ezkutatutakoa azaleratu duela. Eta alfonbraren azpian bizitzaren mantentzea bera genuen. Baina orain alfonbrak itzuli egin du eta zaintzaren krisia agerian geratu da, Covid-19ak kolapsoa ekarri duelako. Eta Euskal Herriko Mugimendu Feministak adierazi bezala, “zaintza krisia egiturazkoa da. Horregatik da beharrezkoa paradigma aldatzea, norbanakoaren autosufizientziaren sinesmenean oinarritutako eredu neoliberala aldatzea eta behingoz bizitza erdigunean jartzea”.\nCovid-19aren krisiak bizitzeko moldeak aldatu dizkigu. Baina goitik beherako bektorearekin batera, azpitik, behetik gora eragiten ari diren indarrak ere badira. Eta indar hauek tokiko komunitateen sormena eta kooperazioa aktibatzetik sortu dira:\n“Koronabirusaren aurrean, zaintza sareak osatzen ari dira auzoetan” (Irutxuloko Hitza, 2020-03-16)\nAspaldi ari ginen esaten: mende honetako 20. hamarraldi hau giltzarria izango da gizadiaren biziraupena bera auzitan jar dezakeen larrialdiari aurre egin eta garapen eredu justu eta iraunkor baten bideari ekiteko.\nErronka kolosala dugu aurrean, eraldaketa bizkorrak bizi ditugu eta krisiak katebegi asko ditu: zaintzaren egiturazko krisia, klima larrialdia...\nHonenbestez, eta EHMFak esandakoarekin bat, ez digu ezertarako balioko krisi honetatik ateratzeak berdin jarraitzeko. Eta “egoera honetatik aterako gara bakarrik gai bagara logika kapitalista eta patriarkal horiek aldatzeko eta bizitza eta zaintzak erdigunean jartzeko”.\nHorretarako, interbentzio komunitario sendoak behar dira: “kontakizun komunitario eraldatzaileak sortzeko gai diren elkarlan dinamikak Udalen, gizarte-eragileen eta eragile ekonomikoen artean; komunitateak dauzkan beharrizan sozialak hauteman eta lurraldearen kapital soziala aktibatzeko gaitasuna garatzea”.\nEH Bildun argi dugu, egoerari erantzun eraginkorra emateko beharrezkoa dela gizartearekin aritzea, langileen elkarteekin, gizarte mugimenduekin eta beste. Norabide horretan kokatu dugu egun hauetan gure ekinbide politiko eta praktika militantea egun hauetan, herri bezala erantzun eta modu kolektiboan zaintzeko betebeharrari erantzunez.\nKoronabirusaren ondorioak aztertzeko Bozeramaile Batzordea deitzeko eskatu du Donostiako EH Bilduk\nEH Bilduren ustez, koronabirusa eta haren ondorioak osasun publikoaren larrialdi hutsetik haratago doan gaia bihurtzen ari dira. Larrialdi nazional bihurtzen ari da koronabirusa, eta Donostiari ere dagokio kudeaketa egokia egitea. Izan ere, Donostiako udala, bere aldetik, neurriak hartzen hasi da eta atzo publiko egin zuen ostalaritza sektoreari dagokion neurri baten ezarpena.\n| 2020-03-10 13:50:00\nEH Bilduk uste du iritsi dela momentua dagoen informazioa partekatzeko, prebentzio neurriak ezartzeko orduan lehentasunak non jartzen ari diren inguruko hausnarketa egiteko eta, azken finean, mezu koherente, adostu eta segurua emateko Donostiako jendarteari.\nHorregatik guztiagatik, gure bozeramailea Reyes Carrerek Bozeramaile Batzordea deitzeko eskatu dio gaur Udal Gobernuari. Gure ustez, gune edo foro bat eratzea izango litzateke logikoena, hiri mailan koronabirusak eragin ditzakeen sektore guztiak bilduko dituen gune bat, hain zuzen ere: Udal zerbitzuen langileak, Donostiako sektore ekonomiko nagusien ordezkariak, sindikatuak, osasuna, hezkuntza edota zainketaren esparrua, eta abar.\nForo horren helburua gure hirian koronabirusaren ondorioei ahalik eta ondoen erantzutea izango litzateke, betiere osasun-agintaritzaren jarraibideei jarraituz eta, guztion artean, Donostiako gizarteari zalantzarik gabeko erantzun adostua emanez; alarmismorik gabe, baina erantzukizunez.\nDistrict Heating-eko fakturak bizilagunei saldutakoa baino% 50 garestiagoak direla-eta azalpenak eta konpentsazioak eskatu dizkio EH Bilduk Udal gobernuari\nInterpelazio bat erregistratu du EH Bilduk, datorren asteleheneko batzordean jorratzeko\n| 2020-03-09 12:01:00\nDistrict Heating (DH) berokuntza eta ur beroaren sistema komunitarioa da eta, teorian, abantaila handiak ditu ekologiaren ikuspegitik, baldin eta beroa sortzeko erabiltzen den erregaia jasangarria bada (eguzki energia, biomasa, ...). Izan ere, egitasmoan aurreikusi zen CO2 isuriak % 80 murriztuko zirela banakako kalefakzioa eta ur beroko sistemekin alderatuta.\nEAJ-PSEren egungo Udal gobernuak baztertu egin zuen DHren kudeaketa publikoa, eta, bi alderdi hauen eredu ekonomikoari jarraituz, kudeaketa publiko-pribatuaren aldeko apustua egin zuten. Horrela, 2017an, Udal Gobernuak Ferrovial Servicios SAk eta Tecnocontrol Servicios SAk osatutako ABEEri esleitu zion proiektua. Udala, Donostiako Sustapenaren bitartez, District Heating zerbitzuaren titularra da, eta haren ustiapen-baldintzak eta prezioak finkatzen ditu. Eta adjudikazioduna, berriz, energia hori ekoitzi eta kudeatzeaz arduratzen da, eta Txomin-Eneko bizilagunei emandako berokuntza eta ur bero zerbitzuengatik kobratzeaz. Kontratu honen iraupena 15 urtekoa da.\nTxomin-Enea auzoan eraiki berri diren etxebizitza guztietan ezarri da sistema hori, baina baita auzoko eraikin zaharrenetan ere. Nabarmendu nahi dugu auzoko eraikin horietako hainbat bizilagunek uko egin ziotela District Heating sisteman sartzeari, EH Bilduk jasotako testigantzen arabera garestiegia iruditzen zitzaielako. Aitzitik, auzoko bizilagun berri guztiak 15 urtez DHn sartzera behartuta zeuden salmenta kontratua formalizatzearekin batera.\nDonostiako Sustapena udal-elkarteak ABEEri egindako eskakizunetako bat zen sistema ekologikoagoa izateaz gain, merkeagoa ere izan behar zuela. Izan ere, prentsari behin eta berriz egindako adierazpenetan, baita Txomin Eneko bizilagunekin egindako bilera pribatuetan ere, Udal Gobernuak jakinarazi zuen zerbitzua %15 merkeagoa izango zela auzotarrentzat. Hemeroteka horren inguruko adierazpenez beteta dago.\nLehen fakturak iristen hasi direnean, ordea, Txomin Eneko bizilagunak kezkatzen hasi ziren. Izan ere, bizilagunak ohartu dira beraientzat faktura dezente garestiagoa dela sistema indibidualak dituzten gainerako donostiarrentzat baino.\nEH Bildu udal taldean simulazioak egin ditugu Ferrovialek DHn duen prezioa eta gas naturala etxean duen beste edozein donostiarrekin alderatuz. Energiaren prezioaz gain, beste faktore asko (mantenua, zergak, eskuragarritasuna, eta abar) hartu ditugu kontuan eta emaitzak benetan kezkagarriak dira: fakturaren prezioa % 15 merkeagoa izan beharrean, Txomin Enea-ko fakturak, batez beste, % 55 garestiagoak dira.\nJakin izan dugu, bestalde, Txomin Eneko bizilagunek beren zenbakiak egin dituztela, eta Ferrovialen prezioak beste enpresa batzuen prezioekin alderatu dituztela, antzeko emaitzekin.\nTxomin Eneko bizilagunak oso haserre daude, eta ez da gutxiagorako. Izan ere, 15 urteko iraupena duen kontratua dute Ferrovialekin, eta faktura% 15 merkeagoa izango zela esan zieten arren, %50 garestiagoa izango da.\nHorregatik guztiarengatik, INTERPELAZIO bat erregistratu du EH Bilduk, datorren asteleheneko batzordean jorratzeko:\nZer dela eta Udal Gobernuak adierazi zien Txomin Eneko bizilagunei eta donostiar guztiei District Heating-aren faktura %15 merkeagoa izango zela, %50 garestiago denean?\nTxomin Eneko biztanle guztiek 15 urtetan ordainduko duen gainkostua zenbatekoa izango da?\nUdal Gobernuak Ferrovial Servicios SAk eta Tecnocontrol Servicios SAk osatutako ABEErekin harremanetan jarri al da azalpenak eskatzeko kontratuaren eskakizunetako bat, “zerbitzua merkeagoa” izatea, ez betetzeagatik?\nOrain arte izandako gehiegizko ordainketak direla eta, Txomin Eneak bizilagunentzako konpentsazio ekonomikorik aurreikusten al du Udal Gobernuak?\nDonostiako udaletxeko obretan lanaldiak 24:00ak arte luzatzea onartu du Udal Gobernuak\nUdaleko espazioak antolatzeko lanetarako %29ko gainkostua onartu du Udal Gobernuak orain dela aste batzuk. Era berean, ebazpen berdinean, lan-ordutegia 8: 00etatik 24: 00etara luzatu ahal izango dute.\n| 2020-03-03 11:48:00\nLan-baldintzei dagokienez, EH Bilduk bere kezka azaldu nahi du lan-ordutegia 24:00ak arte luzatzeko aukera eman diotelako enpresa esleipendunari. Zentzu honetan, Gipuzkoan indarrean dauden lan hitzarmenen baldintzak bete daitezela eskatzen du EH Bilduk. Izan ere, Donostiako Udalaren menpeko beste obra publiko batean, Altzako Kiroldegian, lan-baldintzak deskribatzeko sindikatuek "esplotazioa" eta "esklabotza" hitzak erabiltzen ari dira egunotan.\nIzan ere, Altzako Kiroldegiko lanetatik dagoeneko bost langile koadrila pasatu dira, eta horietako azkena asteak zeramatzatela kobratu gabe salatu du orain dela egun batzuk. EH Bilduko zinegotziek lehen eskutik entzun ahal izan zituzten langileen salaketak. Irregulartasun horien aurrean Udal Gobernuak izan duen erreakzioa oso kezkagarria izan da; izan ere, ikuskapen faltagatik autokritika egin beharrean, EAJko eta PSEko ordezkariek berehala esan dute esleipendunarekin hitz egin dutela eta dena konpontzen ari zela. Hala ere, joan den ostegunean ELA sindikatuak salatu zuenez, hitzez hitz, "oraindik dirua zor diete obratik igaro diren langile guztiei". Sinestezina dirudien arren, XXI. mendean Donostian eta obra publiko batean, udal arduradunen muturrean, aspaldi gure hiritik desagerrarazita egon beharko luketen lan praktikak egiten ari dira.\nHorregatik, Eneko Goiaren gobernuari eskatzen diogu Donostiako Udalaren menpe dauden obra guztietan Udalari dagokion kontrol funtzioa areagotzeko, baita udaletxeko obretan ere. Udal obra publikoak kontrolatzea eta gainbegiratzea Udal Gobernuaren ardura da, eta EH Bildutik ez dugu onartuko Eneko Goiak ardurak beste batzuen gain banatzen hastea, Altzan egin duen bezala.\nUdal Gobernuak onartutako gainkostuari dagokionez, kopuru bertsuko bi partidatan banatzen da: batetik, gainkostua egiturak eta hormak dauden egoeragatik justifikatzen dute, eta bestetik, hezetasunak eta itoginak daudelako. Hala, obra egiteko aurrekontu saila 1.343.000 eurotan handitzea eta obra egiteko epea 6 hilabetetan luzatzea onartu du Udal gobernuak (2021eko ekainaren 20an amaituko litzateke). EH Bilduren ustez, harrigarria da – gutxienez - proiektuaren diseinu-txostenean orain egindako aldaketa handiak aurreikusi ez izana.\n2019ko martxoaren 12an, Donostiako Tokiko Gobernuak erabaki zuen Unebide Obras y Contratas enpresari esleitzea udaletxearen birmoldaketarako kontratua, 4.695.731,70 euroko zenbatekoan (proiektuaren diseinuan Udal Gobernuak aurreikusi zuena baino% 16 gutxiago). Enpresak 20 hilabete zituen lanak amaitzeko, 2020. urte bukaera arte.\nZehazki, kontratu honen xede diren obrak sotoa, beheko eta lehen solairua eta mendebaldeko hegaleko teilatupea birgaitzea dira. Gogoratu behar da proiektu paralelo bat dagoela abian udaletxean, Donostiako eta Gipuzkoako turismo bulegoak ekialdeko hegalean kokatzeko, Boulebarretik gertuen dagoena, 1,7 milioiko aurrekontuarekin, esleipenaren zain dagoena. EH Bilduk kritikatu egin du turismo bulego bat udaletxean bertan kokatzea, datozen urteetan EAJk eta PSEk Donostiarako nahi dutenaren benetako asmo-adierazpena delako.\nLesbos uhartean Zaporeak GKEko kideek jasandako erasoa dela-eta, erakunde adierazpena\nLesbos uhartean Zaporeak GKEko kideek jasandako erasoa dela-eta, erakunde adierazpena premiaz erregistratu du EH Bilduk. Era berean, Bozeramaile Batzordea premiaz deitzeko eskatu dugu.\n| 2020-03-02 13:03:00\nAtzo, errefuxiatuen alde lanean ari diren Zaporeak Gobernuz Kanpoko Erakundeko hainbat kidek faxista taldeen erasoa jasan zuten Greziako Lesbos uhartean.\nHorregatik guztiagatik, Donostiako Udalak honako hau erabaki du:\nDonostiako Udalak erabateko irmotasunez gaitzesten du Zaporeak Gobernuz Kanpoko Erakundeko boluntarioen kontra faxista taldeek egindako erasoa..\nDonostiako Udalak babesa eta elkartasuna adierazi nahi die Lesbos uhartean erasoa jasandako herritarrei eta Zaporeak-eko zein Grezian errefuxiatuen alde lanean ari diren Gobernuz Kanpoko Erakundeetako kideei. Era berean, babes juridiko eta soziala eta laguntza eskainiko die Grezian faxista taldeek erasotutako donostiarrei.\nDonostiako Udalak faxismoaren eta arrazakeriaren kontrako bere konpromisoa berresten du. Ildo honetatik, babesa adierazten die faxismoaren, xenofobiaren eta bestelako intolerantzia moduen aurka borrokatzen duten gizarte zibileko kolektibo eta erakundeei.\nDonostiako Udalak asilo politika berri bat eskatzen dio Europar Batasunari, giza eskubideetan, justizian eta elkartasunean oinarritua, eta horretarako, neurri eraginkor eta koherenteak har ditzala.\nDonostian, 2020ko martxoren 2a\nAldakoeneako operazioa artxibatzea aukera berri bat da proiektuak herritarren beharrei erantzun diezaien\nAltzako kiroldegi berriko lanak % 28 garestitu direla salatu du EH Bilduk\nAltzako kiroldegia eraikitzeko lanak 16.287.120,94 €an lizitatu ziren. Eneko Goiaren gobernuak, ordea, lehiaketara aurkeztutako enpresen beherapena onartu egin zuen, eta ia 4 milioi euro merkeago esleitu zion obra kontratua ACCIONA-ALTUNA Y URIA enpresa elkarteari (- % 31).\nEH Bilduk eskatuko dio Udal Gobernuari uko egin diezaiola Larrialdi Klimatikoaren Adierazpenean jasotako ekintzak urratzen dituen edozein proiekturi\nEH Bilduko zinegotziek, Reyes Carrerek, Olaia Duartek eta Garbiñe Alkizak, “Fridays for future” kolektiboak mundu mailan deitutako mobilizazioetan parte hartu dute gaur.


Agurain berriro martxan dago, batzordea hiru azpi taldetan antolatuta - Alea.eus\nAgurain berriro martxan dago, batzordea hiru azpi taldetan antolatuta\nLautadako Euskararen Komunitatea 2018-03-23 17:13\nAgurainen 11 Egun Euskaraz ariketa soziala gauzatzeko osatutako Batzordean 3 azpi talde bereiztuko dira. Izena ematea sustatuko duen taldea, herritarrak prestatzeaz arduratuko dena eta entitate sustatzaileak bilatuko duena. Agurain, berriro, martxan dago.\nEuskaraz egingo bagenu euskaraz ulertzen duten guztiekin? Hori da 11 Egun Euskaraz ariketa sozialaren helburutariko bat. Euskara ulertzen duena Belarriprest bezala identifikatzea, ulertzen dutenei euskaraz egitea, nahiz eta erdaraz erantzun. Portaera berri honek ekarriko du gure hizkuntza ohiturak aldatzea. Horretara goaz.\nHizkuntza portaerak erdaratik euskarara aldatzeko bi urratsetan proposatuko da: herritarrok izena eman beharko dugu azaroaren 23a baino lehen, hau da, erabaki kontziente hartu beharko dugu eta Ahobizi / Belarriprest rollek daramatzaten hizkuntza portaerak plazaratu beharko ditugu 11 egunetan zehar. Hortxe lanerako eta ekimena diseinatzeko bi ipar-orratz.\n2016an, Agurainen 75 Ordu Euskaraz autogestioan eta autofinantzazioan antolatu zen. Oraingo honetan, eragile sozialen eta instituzioaren elkarlanarekin abiatuko da. 2016ko ekimenak utzitako esperientziak eta elkarlanak abiapuntu ezin hobeagoan kokatzen dute 2018 ariketa sozial hau.\nAguraingo Batzordea 3 azpi taldetan antolatuta egongo da. Izen emate arrakastatsu bat lortzeko talde bat, herritarrak prestatzeko ardura duen beste talde bat eta, hirugarrena, entitate sustatzaileak bilatuko duena. Apiriletik azarora arte lanean arituko diren 3 talde:\n–Herritarrek izena emateko ardura duen taldea: Helburua izen emate arrakastatsu bat lortzea da, euskarari eusteko portaera linguistikoari zilegitasuna emateko. Aurrez aurre azaltzea gako bat izango da, herritarrek hurbiltasuna sentitzeko eta honen parte direla jakiteko. Atzoko bileran erabaki zen hainbat ekintza burutzea Agurainen, beti helburu izanda herritarrei azaltzea zer den 11 Egun Euskaraz eta zer den Ahobizi / Belarriprest. Ondorengoak: mahai informatiboak ipiniko dira une ezberdinetan, izena emateko posterrak Aguraingo gunetan jartzea, Aguraingo Hamaikakoa osatzea eta publikoki aurkeztea, animazioak egoitza posible baten inguruan eta izena emateko esku orria buzoneatuko da.\n–Ahobizi eta Belarriprest jokaera linguistikoetan herritarrak prestatzeko taldea: 11 egunak iritsi baino lehen herritarrek jokaera berriak barneratzeko prestakuntza garrantzi handikoa da. Talde honen kideek tailerrak emango dituzte herritarrei azaltzeko zer den Ahobizi eta Belarriprest. Elkartetan, lantegietan, herriari irekita… multzo txikietan herritarrak prestatu hizkuntza portaera berriak eroso aurrera eramateko. Gidak eta bideo tutorialak ere baliatuko dituzte herritarrengana iristeko.\n–Sustzaileak lortzeko taldea: Herritarrak egunerokoan bizi diren ekintzetan edo eginbeharretan naturaltasunez eta eroso Ahobizi eta Belarriprest izan ahal izateko funtsezkoa izango da kolektibo, establezimendu, erakunde eta lantegiak metodologia honen sustatzaile izatea. Horretarako, azpi talde honek hainbat bisita aurreikusten du Aguraingo lantegi, kolektibo, establezimendu eta erakundeen artean. Entitate sustatzaile hauen inplikazioa hedatuko da era ezberdinetan eta herritarrei komunikatuko zaie non aurkituko dituzten euskaraz egiteko aukera berriak.\nTalde hauek apirilaren hasieran lanari helduko diote, lan banaketetan eta ekintza posibleak zehaztuz.\nAgurain, berriro, martxan dago!


Harpidetza - PAISAIA\nHasiera » Harpidetza\nWebgunearen atal honetan PAISAIAk argitaratutako berrietara harpidetu ahal izango zara. Horrela, zure e-postan jasoko dituzu berriak guk argitaratu ahala, webgunea begiratzeko beharrik gabe. Klik bakarrarekin eten ahal izango duzu harpidetza ere hemendik bertatik. PAISAIAk argitaratutako berriak zer nolako gairi buruzkoak izango diren, non hedatuko diren eta nolako maiztasunarekin kontsulta dezakezu.\nHarpidetzak bi aukera izango ditu: berri guztietara harpidetu ahal izango zara horrela nahi baduzu, baina proiektu zehatzei buruzko berriak soilik jasotzeko aukera egin ahal izango duzu ere.\nPAISAIAk ez dizkio harpidetzako prozesuan bildutako datu pertsonalak beste inori eman edo salduko, eta datu horiek berrietako harpidetza kudeatzeko erabiliko ditu soilik. Harpidetza etenez gero, zure datu pertsonal guztiak ezabatuko dira gure datu-basetik. Gai honi buruzko informazio gehiago nahi baduzu, irakur ezazu PAISAIAren pribatutasun politika.\nPAISAIAk berri bat argitaratzen duen bakoitzean e-posta bat jasotzeko klik bakarrean harpidetu nahi bazara, zoaz harpidetza sinplera.\nPAISAIAren proiektu zehatz bat edo batzuei buruzko berri bat argitaratzen den bakoitzean e-posta bat jasotzeko harpidetu nahi bazara, zoaz harpidetza aurreratura.\n1. Harpidetza sinplea\nZer jasoko duzu zure e-postan? PAISAIAk berri bat argitaratzen duen bakoitzean, berri horren izenburua, eta berri osoa irakurtzeko esteka jasoko dituzu. Hizkuntza guztietako berriak jasoko dituzu; hau da, berri bat euskaraz eta gaztelaniaz argitaratzen dugunean, bien izenburuak eta estekak jasoko dituzu. Berrietan aplikatuko dugun hizkuntzaren erabilerari buruzko oharra irakur ezazu berrien hizkuntza aukeratzeko orduan argibide gehiago izateko. Berriren bat argitaratzen dugun egunetan bakarrik jasoko duzu e-posta.\nZer datu eman behar dituzu? Zure posta elektronikoaren helbidea soilik\nNola harpidetu? Azpiko laukitxoan zure e-postaren helbidea idatzi eta “harpidetu” dioen tokian sakatu. Horren jarraian, zure e-postan harpidetza berresteko mezu bat jasoko duzu eta bertan dagoen estekan klik egindakoan harpidetuta egongo zara. Zure e-postan harpidetza berresteko mezua ikusten ez baduzu, begiratu baztertutako mezuen karpetan (spam), mesedez.\nLeave Blank:Do Not Change:Your email: Nola eten dezakezu harpidetza? Goiko laukitxoan berriro ere zure e-posta idatzi eta “harpidetza eten” dioen tokian sakatu. Ondoren, zure e-postan harpidetza baliogabetzeko mezua jasoko duzu eta bertako estekan klik egindakoan zure harpidetza etengo da eta zure datuak gure datu-basetik ezabatuko dira.\n2. Harpidetza aurreratua\nZer jasoko duzu zure e-postan? PAISAIAk argitaratutako berrien artean, zuk aukeratutako gaiei buruzkoak bakarrik jasoko dituzu, eta zuk aukeratutako hizkuntzan. Berri osoa edo hasierako pasartea bakarrik jaso nahi duzun aukeratu ahal izango duzu, baita e-postaren formatua ere. Berriren bat argitaratzen dugun egunetan bakarrik jasoko duzu e-posta.\nZer datu eman behar dituzu? Erabiltzaile-izena eta zure posta elektronikoaren zuzenbidea. Pasahitz bat emango zaizu, zuk aldatu ahal izango duzuna.\nNola harpidetu? Webguneko orri honen azpian “izena eman / sartu” dioen tokian, “Erregistratu” aukeratu, eta azpiko laukitxoa markatu berrien e-postak jasotzeko. Horren jarraian, zure e-postan izen ematea berresteko mezu bat jasoko duzu. Hori egin eta gero, gure webgunera bueltatu eta “izena eman / sartu” dioen tokian “Hasi saioa” aukeratu eta erabiltzaile-izena eta pasahitza sartuta zure arbelera iritsiko zara. Bertan, ezkerreko menuan “Harpidetza” izeneko aukera ikusiko duzu. Hor aukeratu ahal izango duzu zein gairi buruzko berriak jaso nahi dituzun eta e-posten formatua. Kontuan izan gaien izenburuak euskaraz aukeratzen badituzu euskarazko berriak jasoko dituzula, eta gaztelaniazko izenburuak aukeratuta berriak gaztelaniaz jasoko dituzula. Gaiak aukeratzeko lagungarria izango zaizu PAISAIAren berriak nola sailkatuko ditugun kontsultatzea. Berrietan aplikatuko dugun hizkuntzaren erabilerari buruzko oharra irakur ezazu ere, berrien hizkuntza aukeratzeko orduan argibide gehiago izateko.\nNola eten dezakezu harpidetza? Gure webguneko orri honen azpian “Hasi saioa” aukeratuta, zure arbelera iristean ezkerreko menuan “Harpidetza” aukeratu, markatuta zenituen laukitxoei marka kendu, eta hortik aurrera ez duzu berrien inguruko e-postarik jasoko. Berrien harpidetza eteteaz gain, gure webgunean izen-ematea bertan behera utzi nahi baduzu, jar zaitez harremanetan gurekin, mesedez, webgunearen administratzaileak eskuz egin dezan.


Beste eredu bat posible da | Bizigiro | Berria\nKonfinamendu honetan, korte mentalak beharrezkoak dira. Zuzeneko eta informazioari lotutako —gehiegizko— telebista saioetatik urrundu eta entretenimenduari heldu, hain zuzen ere. Eta umorezko ikus-entzunezkoa aukeratzen baduzue, askoz hobe. Adituek diotenez, garrantzitsua da alarma eta osasun larrialdi egoeretan gogo aldartea lantzea, eta umorea horretarako tresna eraginkorra da.\nHamaika telebistan badakite hori. Izan ere, eskaintza egokitu dute koronabirusaren krisira. Alde batetik, langile guztiak daude etxetik lanean, eta, bestetik, hainbat adin tarteri zuzendutako saio berriak aurkeztu dituzte azken egunotan, tartean Pandoraren kutxa: umoretik abiatuta dantzaz, antzerkiaz eta akrobaziez gozatzeko aukera. Egunero ematen dute, 10:30ean. Lehen atalak, halere, Hamaikaren nahieran zerbitzuan erabilgarri dituzue.\nAinhoa Juaniz (Pantxika) clownak aurkezten ditu 30 minutu inguruko atalak. «Bera baita ondo pasatzeko behar den profesionala». Martetik Euskal Herrira iritsi berri da, eta oraintxe izan du koronabirusaren krisiaren berri. Kamerariaren aho maskara eta eskularruak ikusita, hain zuzen. Sarrerako kareta txukuna dauka programak; laburra eta mezu argiarekin: kutxa bat bueltaka, zabaldu arte. Baliabide ekonomiko handiagoak dituzten telebista saio batzuen aldean, inbidiarik ez.\nEdukian sartuta, bakarrizketan oinarritzen da Pantxikaren tartea. Hau da, ikus-entzuleei zuzentzen zaie ia denbora guztian. Baina aurkezlea ez dago bakarrik, izan ere, kamerariarekin ere hitz egiten du. Haiek, berriz, kamera mugimenduekin eta ahotsarekin erantzuten diete Pantxikaren galderei. Eta lokalizazioa bakarra da: protagonistaren etxea. Nola bestela?\nHamaikak atzo aurkeztu zuen logo berria; izan ere, haren 11. urteurrena izango da aurtengoa. Iñaki Uria zuzendariaren arabera, formatu digitaletan funtzionatzeko pentsatua da. Programazio estrategia, behintzat, eredu digitalera nabarmen jarrita dute. Areago, Hamaikaren eta ETBren nahieran zerbitzuak alderatzen badituzue, ikusiko duzue nola bigarrenak baduen zer hobetu. Bizi dugun krisi honek honako hau ere erakutsi du: ETB ez dela eredu bakarra. Euskarazko telebista egiteko beste modu bat posible dela. Talentua sobera da.


Irekia Eusko Jaurlaritza - Gobierno Vasco :: Euskal Autonomia Erkidegoko trafiko-istripuetan hildako 42 pertsonatatik % 55 kolektibo ahulenetako pertsonak ziren\nEuskal Autonomia Erkidegoko trafiko…\n\nEuskal Autonomia Erkidegoko trafiko-istripuetan hildako 42 pertsonatatik % 55 kolektibo ahulenetako pertsonak ziren Iturria: Irekia\n\nbalance_trafico_01.jpg Iturria: Irekia\n\nbalance_trafico_03.jpg Iturria: Irekia\n\nbalance_trafico_02.jpg Iturria: Irekia\n\nbalance_trafico_04.jpg Iturria: Irekia\nSonia Díaz de Corcuera Trafikoko zuzendariak gaur aurkeztu du Euskal Autonomia Erkidegoko ezbeharren datuen behin-behineko balantzea. Urtea amaitzearen faltan, guztira 42 pertsona hil dira EAEko errepideetan, 2017an baino 3 pertsona gehiago. Pertsona horien % 55 kolektibo ahulenetako pertsonak ziren (14 motozale, 8 oinezko eta bizikletari 1). Prentsaurreko berean ezagutarazi da ikastetxeetara zuzendutako “Don´t be dummy! Zuk ez duzu ordezkorik” prebentzio-programaren 2018ko balantzea, eta jai-egun hauetan zuhurtziaz eta arduraz gidatzeko deia egin da.\n42 pertsona (34 gizon eta 8 emakume) hil dira Euskal Autonomia Erkidegoko errepideetan eta kaleetan izandako trafiko-istripuen ondorioz. Horietako 29 gidariak ziren (14 moto-gidari, 14 turismo-gidari edo beste mota bateko ibilgailuko gidari eta txirrindulari 1), 5 pertsona turismoetako bidaiariak ziren eta 8 oinezkoak.\nLurraldeen arabera, 13 pertsona hil dira Gipuzkoan, 13 Araban eta 16 Bizkaian. Gogorarazi behar da aurten izandako 3 istriputan 6 hildako izan zirela (2 Aretxabaletan, 2 Galdakaon eta 2 Asparrenan).\nIstripuen kopuruari dagokionez, hauteman da joan den urtean baino istripu kopuru txikixeago erregistratu dela. Abenduaren 28ra arte, 7.609 istripu erregistratu dira, 2017an baino 230 istripu gutxiago.\n“Euskal Autonomia Erkidegoko ezbeharren bilakaeran beheranzko joera finkatzen ari bada ere, kolektibo ahulenetako hildakoen kopuruak gora egin du, batez ere motozaleena —14 hildako 2018an eta 8 hildako 2017an—. Kolektibo horrekin modu espezifikoan ari gara lan egiten ikuspegi partekatuko estrategia garatzeko. Estrategia horrek barnean hartzen ditu heziketa, egoeraren analisi zehatza eta multzo horren istripu-tasa murriztera zuzenduko diren sentsibilizazio-ekintzak. Horrenbestez, aurreko urteekin alderatuta, egoerak hobera egin badu ere, bide-segurtasunaren arloan oraindik ere bide luzea dugu aurretik”, adierazi du Sonia Díaz de Corcuera, Eusko Jaurlaritzako Trafikoko zuzendariak.\n2017an, 39 pertsona hil ziren Euskal Autonomia Erkidegoan izandako trafiko-istripuetan, 23 gidari (7 moto-gidari eta 16 turismo-gidari edo beste ibilgailu mota bateko gidari), 9 bidaiari (1 motoan eta 8 turismoetan) eta 7 oinezko.\n2018an, oraingoz, hildako gidarien eta oinezkoen kopuruak gora egin du, baina behera egin du bidaiarien kopuruak, 2017ko datuekin alderatuta. Lurralde Historikoen arabera, Gipuzkoan hildakoen kopuruak behera egin du (9 gutxiago izan dira 2018an), eta gora egin du Araban (2017an baino 4 gehiago) eta Bizkaian (8 gehiago).\nDatu horiek Ertzaintzak zein udaltzaingoek erregistratutako istripuei dagozkie; hartara, hiri-bideetan eta hiri arteko bideetan gertatutako istripuak hartzen dira barnean.\nTrafikoko zuzendariak gogorarazi duen moduan, “data hauetan funtsezkoa da arreta jartzea Euskal Autonomia Erkidegoko trafiko-istripuetan agertzen diren hiru faktoretan: abiadura desegokian, alkoholaren eta drogen kontsumoan eta arreta-galtzeetan. Eta mezu hori helarazi nahi zaie errepideak erabiltzen dituzten pertsonei ‘Elige conducir / Gidatu, besterik ez!’ komunikazio-kanpainaren bidez; Kanpaina hori jada hedatzen ari da irratian eta ETBn, baita @TrafikoaEJGV Twitter-eko kontuaren bidez eta mezu aldakorreko panelen bidez ere”.\nEra berean, Díaz de Corcuera zuzendariak aukera baliatu du jai-egun hauetarako zenbait gomendio emateko.\n- Komeni da zirkulatu behar dugun errepideetako egoeraz informatzea www.trafikoa.eus web-gunean, @trafikoaEJGV Twitter bidez, TrafikoaEJGV APParen bidez edo 24 orduz arreta eskaintzen duen 011 telefonoaren bidez.\n- Alkohola eta drogak kontsumitzea eta gidatzea bateraezinak dira. Bide-segurtasunaren aurkako delitua da, eta ondorio larriko istripuak eragin ditzake.\n- Une oro errespetatu behar dira zirkulazio-arauak, baita trafiko-agenteen indikazioak ere.\n- Komeni da gidatzeko modua bidearen inguruabarretara egokitzea.\n- Gomendatzen da errepidean arreta jartzea, GPSarekin edo smartphoneekin arreta galdu gabe.\n- Arreta eta prekauzioak areagotu behar dira eguberrietako ospakizun handien aurreko eta ondorengo joan-etorrietan.\n“Don’t be dummy! Zuk ez duzu ordezkorik” jardueraren laburpena\nBigarren hezkuntzako ikasleei zuzendutako prebentzio-programa ibiltaria, abian jarri zenetik, 31 udalerritara iritsi da (6 Araban, 11 Bizkaian eta 14 Gipuzkoan), eta Euskal Autonomia Erkidegoko hiru hiriburuetan ere izan da, ikasle ugariren parte-hartzearekin. Guztira, 54 ekitaldi antolatu dira, eta horietan 11.500 ikasle inguruk hartu du parte. Ikasleek orain arte ikus-entzunezko programaren balantze positiboa egin dute.\nPrograman, Dummyk (automobil-industrietan ibilgailuetako segurtasun-probak egiteko erabiltzen diren manikien antzekoak) hainbat gorabehera bizitzen ditu —oro har, traumatikoak—, eta gorabehera horiek lekukoekin tartekatzen dira (131 gonbidatu izan dira eta trafiko-istripuetako 57 biktima edo horien familiakoak). Gazteen artean barruraino sartu da programa. Ekitaldien ondoren egindako inkesten arabera, 10 parte-hartzaileetatik 9k modu positiboan baloratu dituzte saioak, eta nabarmendu dute errepidearen arriskuez jabetu direla. % 98k aditzera eman du istripuak saihesteko neurriak hartuko dituela.\nPrograman lankidetzan dihardute: Stop Accidentes elkarteak, Bizkarrezur Muinaren Lesioa Aztertzeko Elkarteak (AESLEME), Ertzaintzak, udaltzaingoek, Osakidetzak, Salbamenduak eta Larrialdietako Zuzendaritzak. Erakunde horietako kideek lekukotzak azaltzen dituzte eta oso baliagarriak dira ikasleak errepidearen arriskuez jabetzeko.\nPrebentzio-kanpainaren baitan, bide segurtasuna sustatzeko bideoen lehiaketa dago martxan. Programaren kontzientziazio- eta prebentzio-mezuen hartzaile diren gazteek hartu dezakete parte bertan.\nHurrengo estekan ikus daiteke ‘Don’t be Dummy – Zuk ez duzu ordezkorik’ programaren lehen ekitaldia laburbiltzen duen bideoa: https://youtube/QpmqsM06edw\nbalance_trafico_01.jpg 2 MB (jpg)\nbalance_trafico_03.jpg 90 KB (jpg)\nbalance_trafico_02.jpg 90 KB (jpg)\nbalance_trafico_04.jpg 100 KB (jpg)\n2018-12-28_balance_trai_fic... 700 KB (application/pdf)


Olioa, urre likidoa - Txantxangorri Aldizkaria\nOlioa, urre likidoa\nHome > Destacado > Olioa, urre likidoa\nOlioek garrantzia ukaezina dute sukaldean, baina denak ez dira berdinak, eta ez dute prestakuntza mota guztietarako balio\nOlioa ia denetarako erabiltzen dugu sukaldean: lekaleak egosteko, entsaladatan edota frijituak egiteko. Gizakiok beharrezkoa dugu osasunerako koipea edo gantza, bai animaliena zein landareena. Hala ere, ahal den heinean landare-koipea da gomendagarriena, animaliena gutxitzen saiatu behar garelarik, esaterako, gurina edota animalien haragiaren baitan dagoena.\nLandare-koipeetan ezagunenak olioak dira, baina margarina ere bada. Hainbat landare daude olioa egitea ahalbidetzen dutenak, eta herrialde bakoitzak berea duela esan daiteke. Guretzat ezagunenak oliba- eta eguzkilore-olioak dira, baina Europako zein munduko beste herrialdeetan bestelako landareak erabiltzen dira. Horien artean daude sesamoarena, linaziarena, palmondoarena, artoarena, kokoarena, kakahuetearena, intxaurrarena, eta abar.\nBaina, olio guztiek ez dute sukaldean edozertarako balio. Guztiak gomendagarriak dira gordinik kontsumitzeko, bai entsaladatan, bai gosarietan ogi gainean botata, baita platerean bertan edozein jakiri botatzeko. Sukaldatzerako orduan, berriz, kontuan izan behar dira bakoitzaren ezaugarriak, ‘ke puntua’ esaten zaiona, edo bestela esan da, noiz hasten den olioa erretzen eta kea ateratzen.\nIzan ere, batzuk besteek baino tenperatura altuagoak jasaten dituzte eta garrantzitsua da ezagutzea, batez ere frijitzerakoan. Tenperatura altuena jasaten dituena oliba-olioa da. Horrek frijituak egiteko egokienetarikoa izatea egiten du. Eguzkilore-olioak, berriz, ke-puntu bajuagoa du eta tenperatura altuetan frijitzeko ez da hain egokia. Hala ere, zapore oso leuna duenez, askotan erabilia izan da.\nBestalde, gure inguruan hain erabiliak ez badira ere, palma, koko edota linazi olioak ere ezagunak dira, batez ere jaki prozesatuetan. Palmondoarena, adibidez, Afrikan erabiltzen da hemen oliba-olioa erabil-tzen den bezala. Eta, olio ia guztietan bezala, olio birjina estrak daude, kalitate altuenekoak, baita refinatuak edo finduak ere, kalitate baxuagokoak, eta horiek dira gehienetan jaki prozesatuetan erabiltzen direnak.\nZaporeari dagokionez ere, olio guztiak ez dira berdinak, eta batzuk duten zaporeagatik ezberdintzen dira, olibarena, kokoarena edota kakahuetearena, esaterako. Kasu batzuetan, jakien zaporea mantendu nahi badugu, eguzkilore-olioa edo zapore leunekoa erabiliko dugu, baina besteetan, agian beste ukitu bat eman nahiko diogu.\nMomentu horietarako, zapore indartsuko olioez gain, usaindun olioak egin ditzakegu. Batez ere espeziak eta belar usaintsuak erabiltzen dira horretarako, baita zenbait fruitu, baratxuriak, piperminak edota limoiak ere.\nUsaindun olioak dendan erosi badaitezke ere, etxean egitea oso erraza da. Nahikoa da litro bat oliba-olio birjin estratan nahi ditugun osagaiak sartzea eta gutxi-gora behera hilabetez eduki-tzea.\nAdituek diotenez, barazkien platerak lagun-tzeko egokienak baratxuri edota albahakarena dira, haragientzako eta arrainentzako erramua, erromeroa edota ezkaia, entsaladentzako limoi zaporeduna, eta pasta, lekale eta haragi errearentzako piperminarena.\nAdibidez, limoi zaporea emateko bi limoien azalaren zati horia sartuko dugu, edo erramu orri bat, edo pipermina txikituta. Gero eta denbora gehiago eduki zapore gehiago izango du, beraz, pixkanaka probatu eta nahi dugunean olioa filtratzea da egokiena.\nAceiteGastronomíakoipeaTxantxangorri aldizkaria 97


Iruñeko Udalak eta Osasunak lankidetza hitzarmen bat sinatu dute jasangarritasuna eta hiritarrekiko harremana sustatzeko - Irunea - euskalerriairratia.eus\nIruñeko Udalak eta Osasunak lankidetza hitzarmen bat sinatu dute jasangarritasuna eta hiritarrekiko harremana sustatzeko\nEuskalerria Irratia 2018-10-11 16:34\nMugikortasun jasangarria, hondakinen kudeaketaren proiektuak, edalontzi berrerabilgarrien erabilera, Sadarren inguruneko garbiketa, hirian zailtasun ekonomikoak dituztenekiko bazkideen elkartasuna eta adin guztietan sentimendu gorritxoa bultzatzea dira hitzarmenaren atal nagusiak.\nIruñeko Alkate Joseba Asironek eta Osasunako lehendakari Luis Salbaza Iriartek sinatu duten hitzarmena sei konpromisoetan dago artikulatuta: Denboraren bankua, Oroitzapen gorritxoak eta Iruñeko bitxikeriak, Elkartasun gorritxoa, Konpromiso berdea, Ke gutxiago eta Osasuna irisgarria, sei programa, boluntariotza, emozio-sentimendu, elkartasun, hondakinen kudeaketa eta ingurumen, mugikortasun jasangarri eta unibertsaltasunari lotuta, hurrenez hurren. Osasunak konpromisoa hartzen du jarduera horiek guztiak finantzatzeko bere Gizarte Planaren barruan, eta Jarraipen-batzorde bat eratzeko, Klubeko eta Udaleko langileek osatua, jardueren garapena kontrolatzeko, haien aplikazioa ebaluatzeko eta balorazioa egiteko jardueren jarraipenaren, aldaketaren edo beste klausula batzuen gehitzearen gainean.\nDenboraren bankua: ekitaldiak antolatzeko boluntarioak\nDenboraren bankua proiektuan, Osasunak konpromisoa hartzen du haien denbora librearen parte bat eskaintzeko prest dauden bazkideen poltsa bat sortzeko, gizarte, kultura eta kirolaren esparruetan irabazi-asmorik gabeko ekitaldiak antolatzen lagundu ditzaten, bai Klubak berak antolatzen dituenak, bai hirian beste entitateek edo Udalak berak antolatutakoak. Osasuna Klub Atletikoaren jarduerak lehenetsiko dira beti, eta hirian egiten direnak gizarte eta kultura izaerako jarduerei lotuko zaizkie.\nPertsona horien zerrenda eta hari atxikitako oinarrizko informazioa (prestasuna, zer ekitalditan laguntza emateko prest dauden...) Udalaren eskura jarriko dira, une orotan koordinatu dadin ekitaldiok sustatu dituzten elkarte edo entitateekin.\nOroitzapen gorritxoak eta Iruñeko bitxikeriak: hiriaren eta klubaren arteko lotura emozionala\nEgun, Osasuna Fundazioan, bada programa bat Oroitzapen gorritxoak izenburuaz. Programa aitzindaria da, zeineana Alzheimerren gaitza jasaten duten lagunekin talde-saioetan antolatuta lan egiten baita, oroitzapenak sendotzeko Osasuna hari eroale gisa erabilita, lagun horiei emozionalki lotutako elementua baita.\nProiektu berri honetan, formulak bilatu nahi dira Iruñeak eta Osasuna Klub Atletikoak elkar hartuta garatu dezaten ekimen hori, hala adineko jendeak nola gazteek edo haurrek horretan parte hartuz. Hartara, oroitzapenek gogora ekarriko dizkigute batera klubaren gertakizunak eta hiriari berari zein bertakoei lotutakoak, halako moduz non hartzaileak esparru gehiagotakoak ere izanen diren.\nHiriko Civivox guztietan saioak egiteko ideia aztertzen ari da, bai adinekoak bai gazteak bertara daitezen, Iruñea eta Osasuna lotzen dituzten oroitzapen, bizipen eta esperientzien inguruan belaunaldien arteko gune bat sortzeko. Hainbat kolektibo sozialekin hezkuntza-proiekturen bat garatzeko aukera ere baloratzen ari da Osasunak irudikatzen dituen baloreak modu didaktikoan aurkez daitezen. Adinekoei dagokienez, erretiratuen klubekin lan egin liteke, beste entitate batzuekin elkarlanean, Civivox sareko saioen antzerako formatutan, baina bakarrik adinekoei zuzenduta.\nElkartasun gorritxoa: zailtasun ekonomikoak dituztenei abonamenduen lagapena\nOsasuna Klub Atletikoak bazkideen artean elkartasuna bultzatzeko konpromisoa hartzen du abonamenduak lagatzeko programa baten bidez. Horrela, nahi dutenek zailtasun ekonomikoak dituztenei beren eserlekua laga ahalko diete hauek erabil dezaten.\nUdalak hartuko du zerrenda bat egiteko ardura, gizarte-kolektiboekin lan egiten duten zenbait entitaterekin batera, abonamendu horiek banatze aldera, Osasunak etxean jokatzen dituen partidetarako.\nKonpromiso berdea: edalontzi berrerabilgarria eta garbiketa indartzea\nHitzarmenak apustu egiten du Osasunako partida bakoitzean sortutako hondakinak kudeatzeko konpromiso "berde" baten alde. Klubak konpromisoa hartzen du edalontzi berrerabilgarriaz baliatzeko Sadar estadioan egiten diren jardueretan, Labrit pilotalekuan eta Zezen-plazan, jada, egiten den bezala. Udalak bi toki horietarako egindako proiektu teknikoa partekatuko du, eta zenbait partidatan proiektu pilotu bat egiteko edalontziak lagako ditu. Horrez gain, Udalak garbiketa-zerbitzu berezi bat diseinatu eta martxan jarriko du, Sadarren inguruneak garbitu ditzan; Udalak berak gauzatuko du zerbitzu hori bere ohiko baliabideekin.\nHalaber, Iruñerriko Mankomunitatearekin elkarlanean eta horren aholkularitzaz, Osasunak konpromisoa hartzen du proiektu bat garatu eta martxan jartzeko, partida-egunetan Sadarrera joaten diren 12.000 eta 16.000 bitarteko lagunek sortzen dituzten hondakinak ahalik eta era eraginkorrenean trata daitezen. Neurri hau osatuko litzateke estadiora joaten direnen artean kontzientziazio-kanpaina eginez, horiek hondakinak gutxitu ditzaten eta horien jarrera ahalik eta zibikoena izan dadin.\nKe gutxiago: mugikortasun jasangarria Sadarrera joateko\nOsasuna Klub Atletikoak eta Iruñeko Udalak interes handia dute Sadar estadioan egiten diren kirol-ekitaldien eta bestelakoen mugikortasun-testuingurua jorratzeko, eragina duelako ingurumenean, zirkulazioaren kontrolean edo aparkatzean. Mugikortasun Jasangarriko Plan Gorritxoa aipatzen da hitzarmenean; planean, zenbait arazo aztertuko dira, hala nola bazkideen mugikortasun-ohiturak estadiorako joan-etorrietan, aparkatzearen ingurukoak, garraio publikoaren ekarpena eta Iruñerrian bizi direnen beharrak. Horrela, irtenbide praktikoak proposatu ahal dira emaitza ahalik eta egokienak lortze aldera mugikortasun jasangarriaren ikuspuntutik. Zeregin hori hiru entitateren arteko lana izango litzateke, Iruñerriko Mankomunitatea barne hartu behar baitu, adibidez, hiri-garraioaren edo taxi-zerbitzuaren arduradun gisa.\nNagusiki, mugikortasunaren esparruan bi ekintza hauek garatu behar dira: alde batetik, azterketa operatibo bat egingo da Sadarrera joaten direnen mugikortasun-ohiturei buruz; eta, bestetik, proiektu pilotu batean mugikortasun jasangarriari lotutako maila ezberdinak zehaztuko dira. Alderdi hauek aztertuko dira, besteak beste: nola indartu eta / edo zabaldu autobus publikoen sarea; aldi baterako disuasio-aparkaleku bat prestatzea, estadioarekiko lotura-autobusa eskainiz; baita balizko beste neurri batzuk ere, Sadarrera joateko ohitura jasangarriek gora egin dezaten\nOsasuna irisgarria: irisgarritasun unibertsala\nAzkenik, Osasuna Klub Atletikoak eta Udalak konpromisoa hartzen dute irisgarritasun unibertsalaren alde lan egiteko. Hitzarmenak jasotzen du bi erakundeek konpromisoa hartzen dutela irisgarritasun unibertsalari lotutako lan-alderdia eta -esparru guztiak aztertzeko (estadioan, zerbitzuetan eta produktuetan). Horrela, pertsona guztien sarbidea bermatu nahi da ahalik eta egoera hoberenean eta modu naturalean zein autonomoan.\nUdalak esperientziak, ezagutza eta lan-proiektuak partekatuko ditu, betiere, komunikazioaren eta zerbitzuetarako sarbidearen esparruan, irisgarritasun unibertsala sustatzen badute.


Ostiralean 'Covid ziurtagiriari ez!' kontzentrazioa Donostian | Angula Berria\nHasiera » Ostiralean 'Covid ziurtagiriari ez!' kontzentrazioa Donostian\nOstiralean 'Covid ziurtagiriari ez!' kontzentrazioa Donostian\nOstirala, Abendua 10, 2021 - 19:30\nCOVID ziurtagiriaren ezarpenaren harira\nKoronabirusaren inguruan asko hitz egiten da, ez, ordea, koronabirusaren gaineko burgesiaren kudeaketaz. Erabat normalizatu da koronabirusaren hedapenari salbuespen politiken bitartez erantzutea, eta badirudi birusari aurre egiteko modu bakarra eskubideen urraketak eta kontrol sozialaren handitzea direla. Kontrara, osasungintza sistema indartsu eta unibertsal baten beharra eztabaida publikotik guztiz kanpo geratu da, eta ¡txuraz arduratsuenak diren politikariek ere ez dute horretaz hitz egiten.\nBurgesiaren kudeaketa eredu horren baitan kokatzen da COVID ziurtagiriaren ezarpena. Lehenik eta behin, neurri horrek biztanleriaren gaineko kontrol mekanismoak handitzea dakar nahitaez. Izan ere, ziurtagiri horrek datu pertsonalen gaineko kontrol handiagoa dakar eta norbere intimitaterako askatasuna modu nabarmenean urratzen du. Horrek gizarte kapitalistaren joera orokor bati erantzuten dio, gizartearen pobretze orokortuaren baitan kontrol neurriak erabat areagotu direlako azken hamarkadetan. Burgesiaren eskuetan teknologiaren garapena kontrol soziala handitzeko ere erabiltzen da, kasu honetan digitalizazioaren erabilerarekin ikus daitekeen bezala. Horrez gain, COVID ziurtagiriak segregazioan ere sakontzen du, gizarte burgesak esparru askotan egiten duen bezala (hezkuntzan eta osasungintzan, besteak beste), arrazoi desberdinengatik ziurtagiria eduki ezin dutenen zenbait eskubide urratuz eta beraien aurkako kriminalizazioa erraztuz.\nGainera, guztion osasunaz arduratzen omen diren politikari profesionalek, are eta testuinguru errepresiboagoa sortzen dute horrelako neurrien bitartez. Kasu honetan, COVID ziurtagiriaren harira, erraztu egiten dituzte poliziaren interbentzioak, isunak jartzea, kriminalizazioa, jazarpena... Ez du balio behin eta berriz horrelako testuingurua ahalbidetzeak eta ondoren polizia-gehiegikeriak salatzen ¡biltzeak.\nNabarmena da, halaber, COVID ziurtagiriak tarmazeutiken eta enpresari handien interesei erantzuten diela, besteak beste, izugarrizko dirutzak ateratzen dituztelako txertoen salerosketetatik. Nahiz eta osasunaren auzia lehen mailako arazoa den egungo gizarte kapitalistan (koronabirusaz gain, dena delako gaixotasun eta gaitzak hedatuta daudelako, eta horietako asko pobreziarekin lotuta daude), ezingo zaio aterabide integral eta errealik eman osasun politika burgesen bitartez.\nEgoera hau salatzeko mobilizazioak egingo ditugu datorren ostiralean Bilbon, Gasteizen eta Donostian.


Afrikako danbor-soinu eta dantzen ongintza-ikuskizuna Lesakan eta Beran eskainiko dute - Berako Agenda\nAfrikako danbor-soinu eta dantzen ongintza-ikuskizuna Lesakan eta Beran eskainiko dute\nberakoagenda ostirala, 2019\_\_\_\_\_\_\_\_\_\_\_\_\_\_\_'k2019\_\_\_\_\_\_\_\_\_\_\_\_\_\_\_' abendua\_\_\_\_\_\_\_\_\_\_\_\_\_\_\_'k\_\_\_\_\_\_\_\_\_\_\_\_\_\_\_' 27 Albisteak\n[jatorrizko testua: www.erran.eus; argazkia: Juan Mari Ondikol]\nAbenduaren 26an Lesakako elizan eta 27an Berakoan, 18:00etan\nDuela bi aste Elizondon bezala, Música para Salvar Vidas proiektuaren baitan antolatuta, Afrikako dantza eta perkusio ongintza-ikuskizuna izanen dute Lesakako eta Berako elizetan abenduaren 26an eta 27an. Zehazki, Ruandako danborrak eta Ugandako Ugandan Sticks dantzariak ariko dira. Emanaldia bukatzerakoan, borondatea eskatuko dute.\nElkartasun ikuskizuna Lesakara eta Berara ailegatuko da. Abenduaren 26an, ortzegunean, Lesakako San Martin elizan eskainiko dute emanaldia eta abenduaren 27an, ortziralean, Berako San Esteban elizan. Bi emanaldiak 18:00etan izanen dira.\nElisabeth Michotek zuzendutako ikuskizunean, Joana Mbabazi, Jeremiah Mukabi Jeremiah, Mike Kalule, David Yiga, Swaibu Wasswa, Moses Adai Eric eta Allan Sserugo musikari eta dantzariek parte hartuko dute.\nAitzinetik, Eguberri egunean, haurrendako perkusio tailerra eskainiko dute doan Berako Jesusen Bihotza ikastetxean, abenduaren 25ean, arratsaldeko bortzetan.


Donostiako audiogiden aurkezpena -\nDonostiako audiogiden aurkezpena\n“Donostiako idazleen urratsen atzetik ibilbidea” bisita gidatua\n2017-01-24 - Bagera\nOtsailaren 12an, igandean, “Donostiako Audiogidak” aurkezteko ibilbide gidatua antolatu du Bagera Elkarteak.\nHizkuntzen inguruko sentsibilizazioa eta hausnarketa eragiteko asmoz, 2016an zehar Bagera Elkartea 2016 fundazioarekin elkarlanean, Euskarriak proiektuan murgilduta egon da. Hainbat euskarri diseinatu genituen parte hartze prozesu baten bidez, horien artean “Donostiako Audiogidak” proiektua.\nMapa batean 4 ibilbide kokatu dira euskararekin, memoriarekin, hizkuntza-aniztasunarekin edo kulturarekin lotutakoak, eta ibilbide horietan zehar hainbat puntutan audio-azalpenak entzuteko aukera dago. Hauek dira sortutako lau ibilbideak:\nAmara, Donostiako banbalina ezezagunak (Egilea: Ernest Lluch liburutegia).\nDonostiako euskal idazleen urratsen atzetik (Fito Rodriguezen laguntzari esker).\nDonostiako hizkuntzak historian zehar (Mikel Zalbideren azalpenetan oinarritua).\nEuskararen Donostia (Euskararen Historia txikia Donostian, Koldo Izagirreren liburuan oinarritua).\nAudioak hainbat hizkuntzatan entzungai daude (euskaraz, gazteleraz, katalanez, galegoz, frantsesez eta ingelesez).\nProiektu honen aurkezpena egin asmoz, otsailaren 12an, goizeko 11:30ean, bi orduko ibilbide gidatua antolatu dugu Tabakaleratik hasita “Donostiako idazleen urratsen atzetik ibilbidea” erakusteko.\nEz dugu egingo mapa interaktiboan dagoen ibilbide zehatza, ibilbide hori nahiko luzea delako, baina aproposa iruditu zaigu bertan azaltzen den edukia bestelako geldialdi batzuk eginez azaltzea. Audiogidak erabili ordez, ibilbide hori edukiz jantzi duen Fito Rodriguezek emango dizkigu azalpenak beste lagun batzuen laguntzarekin batera.\nNoiz: Otsailak 12\nNondik: Tabakaleratik hasita\nGidaria: Fito Rodriguez\nAntolatzaileak: Bagera Elkartea eta D2016


Kafea duten gailetak txokolate mousse | Encar en okindegia\nKafea duten gailetak txokolate mousse\n28 Sea 2012 - Errezeta hau inprimatu\n(To 10-12 cookieak)\n85 gr. gela tenperatura entorno gurin\n3 cdas. azukre zuria\n1 , berehalako decaffeinated kafea (1 cdta.)\n175 gr. ogi-irina\n115 gr. , Lindt txokolate mousse\nZer hartu nahi dugu, batzuetan ez bezala, erabaki .. “Kafe bat, txokolate bat, ..?”, Prestatu dut bi osagai horiek horiek cookieak, eta hori ezin hobeto bidelagunak, infusio bat, adibidez, Oso osasungarriak dira … Zer agertzen da? Ona, Txantxak aparte, bat edo beste batekin acompañar, Cookie hauek prestatzeko duten delicious beraz Gorditas y animatzen zaituztegu., Atsegina masa harrituta nintzen, atzo esan nuen bezala, gure web orrian Facebook eta Twitter, ehundura fantastiko bat delako. Gustu dagokionez, txokolate mousse nahastuta kafe-ukitu, erraz apurtzen ahoan, benetan konbinazio bikainak. Ipuin eta nola egin dut.\nIn whisk bai azukre eta kanela ontzi batean gurina.\nIrabiatu arrautza eta. Kafea decaffeinated gutunazala gehitu, irabiatu ondo nahastu.\nPixkanaka, gehitu irabiatutako arrautza, gurina, azukrea, kafea, uneoro arte irabiatuz ore argi eta fluffy.\nBowl beste sift irina eta pasta sartzeko, pixkanaka-pixkanaka aurretik nahastuan arte guztiz eta ehundura homogeneoa masa utzi.\nZatitu zorrotzeko labana baten laguntzaz txokolate mousse betetzen ez scatter gehiegi.\nDumplings egiten dugu, eta bakoitzak bi edo hiru txokolate zatiak gehituko zaie, edozein, galleta da barrualdea gelditzen.\nCookieak banatu dugu, bi orriak gozogintza, , gurina lerrokatuta duten paper hornear duten greased, eta irakiten, 180 ° C. at preheated labean, buruz 13-15 minutu.\nBehin ko Labearen, tuning pasatuz rack bat erabat hoztu aurretik utzi dugu.\nJust add cookieak, argibideak ematen dut jarraitzen badu, Kurruskaria egingo dut, kanpoko eta barruko blanditas. Ebaki argazki hau oso ondo estimatzen uste dut. Hori espero dut animéis Ellasia, eta ikusi nola aberatsa duzu laster duzu !!\n, Apple tarts eta baia Pastel de fresas ricotta\nuooo nenaaa duten gozamenerako,dute pinta increibleee bat, Errezeta bat hartu nuen txokolate horren itxura egingo dut!!maravillassss hauen musuak eta esker\nhmm handi itxura badute ere, eta kanpoan direla kurruskaria eta barrutik da handia blanditas… I love!!! Horiek saiatu behar dut\nBiscuits. Noa adikzioa. Zergatik? Erraza, beti ondo, gozogintza gehiegizko ezagutza eta beharrik ez, ere, dute, txokolatea, kafea etiketa…\nEz atea nola etan jarraitu.? Denak jan I!\nOhhhh zer gozamenerako!!! Bereziki orain, Azkenaldian du eman dit cookieak egin eta denbora eta era guztietako, hehe\nGood guztiak goizean: Zure errezeta asko jakin azukre marroia eta zuria erabiliz nahi dut, Esan nahi du, bai bera errezeta dut. Ez objektu bat duzu? Ezin bietako bat bakarrik erabili behar dituzu?. Espero dut zure erantzuna thank you very much.\nHi Begoña, Egia da gero eta gehiago errezeta azukre mota bi konbinatzen dituzten, bereziki gailetak, denean, behin erabiltzen, ia esklusiboki azukre zuria edo blanquilla. Azukre mota ugari daude, bakoitza bere propietate, baina horrek, oro har, maila, dute adierazi (eta, beraz, erabili nahi dut) da osasungarriagoa, ematen dio, zuria baino nutriente gehiago delako jasaten da kimiko gutxiago bere garapen prozesatzeko delako; testura hezea du, eta, samurrak bearing gehiago direla masa egiten; kolore bat ematen erreak gozo. Eta maiz zuria konbinatzen gizon beltza apur bat gutxiago askotan gozotu delako eta disolbatzen pixka bat baino okerragoa.\nBezala ordezkatuko, Uste dut ondo izango litzateke, eta zer esan nion kontuan hartuta, Azukre zuria kopurua apur bat txikiagoa da merkataritza I.\nHope honetan laguntzen :).\nEskerrik asko nire mezu eta zure iruzkinak Un abrazo\nIrudiak klik egindakoan ditut ikusteko hurbil eta ia nahi dut pantailaren, Une honetan goialdea, gosaltzeko….buenisimas Enkarnazio hori. Era berean, uste dut gehiago nahi izanez gero, txokolateak da kafearen zaporea hobetzen. Arratsaldean, I-berriro errezeta irakurri ezer baino gehiago dagozkio I Azkartu. Besinos!\nAberatsa dela!!!Zer dela maite naizela gailetak galleta delako eta oso magdalenera, beraz, gauzak ikasi dut zure errezetak eta horiek kontutan hartu dira fantasiazko delako!!\nKafea cookie errezeta bat ere badut, argitara dadin egiten dut, gero ikusteko, baina ez askoz hauekin egin, ez dira Choco, besterik gabe kafea eta ez dut beste ezer egin “superstrong” maite duelako!!\nGorditas eta patata frijituak mousse gisa zurea inprimatu pinta bat, Esne edalontzi bat hartu nuke!!beraz, kopa bat eskuratzeko by warmed!!:-P\nmusu eder piper!!\non bila, bai txokolatea erosi ezin izango dut egin arte, Ziurtatu egingo dut, bestela, ezer ez direlako uzten denean lortzen da I, dira… ummmmm! toberak\nZer cookieak hain eder eta goxoa! Kafea nahasketa txokolate zaporea gustuko dut beti, dira esses eta txokolate anaquiños handia.\nTxokolate mousse I love, lindt gehien-duen, dozena erdi bat izan zen niretzat-cookies eta errezeta. Musuak\nFavorrrrrrrrrrrrrrr For… Encar, Ince cajita pleaseeeeeeeeeeeee!!!!!. Ez nago oso galleta, baina non dago txokolatea… jejejejejeje\nDelicious!!! Eta egiteko erraza dirudi dute, beraz hartzen ari naiz.\nBeti bezala zure ahoa ur egiteko!!\nMaite dut cookieak, kafea txokolatea nahastu ideia handi bat da. Proba itzazu nire alaba Mar, duela maite cookieak elkarrekin egiteko.\nHoriek, beraz, gozo aberatsa Still gurekin delighting.\nCookies horiek maite dut, kafea eta txokolate konbinazio crazy naiz\nCookie hauek aberatsa…. Bat lortu dut nire bazkaria yum yum\nBaina, nola aberatsa Enkarnazio!! me das una? Nire das? Nire das?!\nJainkoak aberatsa, orain dut me emanez cookie…, eta txokolate mmmh, I love. Handia begira duzu, I lapurtu bat…de la\nCookie hauek dira hain onak izan duzu, Babesten duten haurrak ekartzeko gutxi nahi dut. Get it?.\nZure iruzkinak Eskerrik asko! Cookies horiek non-stop hasten behin komentatu dut, Denean ye abisatu I\nDena bazkaria amaitu du, kafea ona eta hauen galleta bat.\nZorionak horiek cookieak wonderful Enkarnazio, Maite dut.\nZer ebaki aberatsagoa!!!!\nMaite dut .. eta txokolate mousse heriotza izan behar…un besicoo\nJakin inoiz ez dut zure azkenengo sarrerara! eta ez du ongi ikusten zer nahasketa, Ez dut nahi edozein galdu!\nGal ez dut ezer gehiago!!\nEncar, Cookie ore handia hau. Bi lote egin dut (Zapore beste), Apur bat saiatu nuen, pixka bat cookie-duen inork ez da-account-to-porrota, batch lehen eta dira gozo-gozo. Zerbait galleta me errezeta bila tu Mahasti Blog… Musu!


Beldurra - - Maxixatzen.eus\nIñigo Aranbarri 2020-03-02 09:16\nIñigo Aranbarrik Berria egunkarian aste honetan argitaratutako iritzi artikulua: 'Beldurra'.\nBeldurra da, esan digu Akademiako Galeriako atezainak. Florentziako gainontzeko museoetan bezala, ez dago ilararik sarreran. Inor ez txartelak erosteko leihatilan. Hogei lagun eskas daude Dabidi begira. Beldurra da, eta sorbaldak altxatu ditu.\nBaina beldurra egin egiten da, fabrikatu egiten da, bere mekanismoak ditu azken zokoraino heltzeko, eta ezinbestean, edozein pandemia baino arinago zabaltzen da. COV-19 birusaz kutsaturikoen kasuak Italian azaldu arau, ikusgarriagoak egin dira egunkarietako azalak, izugarriak albistegien hasierak. Musuarrekoa daraman turista bat Duomoaren aurrean. Apalategiak hutsik supermerkatuetan. Poliziak, militarrak eta osasun-astronautak nahinon.\nLiteratura bikainez hornitu da dena berehala. Konparazio egokia delakoan, Europa jendegabetu zuen Izurri Beltza ekarri da hizpidera; 1918ko espainiar gripea, onenean. Inoiz baino informazio gehiago dugu, baina ez da gaia aurkezteko beste biderik, gripetik ihesi, euren herrialde ustez garbira pauso presatuz musuaurrekoak jarrita heltzen diren ikasleak baino. Kazetaritza modu baten eta munduri begiratzeko era baten ondorio, nahita eta jakinaren gainean eragin da histeria hau. Fribolitatez jokatu da, orokorkeriak sortu dira, eta psikosiaren gauzak, jendea jarri da jendearen kontra. Orain italiarrak dira atzo txinatarrak zirenak. Ikasiak behar genuke, baina bihar, auskalo zein izango diren. Aireportura ihesi heldu diren ikasleenak kontatzea ahaztu zaien jarraipena du: Bagdadeko morroia ipuinean bezala, birusak aurreko hegaldia hartu du, etxean daukate zain.\nBerria egunkarian argitaratutako iritzi artikulua. Irakurri osorik.


Lehen Hezkuntza-harrerako Programari diru-laguntza zuzena (Gobernu Bilera 2019-12-17) - Eusko Jaurlaritza - Euskadi.eus\nLehen Hezkuntza-harrerako Programari diru-laguntza zuzena (Gobernu Bilera 2019-12-17)\nGobernu Kontseiluak, Hezkuntza sailburuaren proposamenez, gaurko bileran onartu du Bilboko Diego Berguinces-Otxarkoaga Prestakuntza Ikastegiari 423.000 euroko diru-laguntza zuzena ematea, ikastetxe honek abian duen Lehen Hezkuntza-Harrerako Programa finantzatzeko. Aipaturiko programa hau lagunduta ez dauden adin txikiko ikasle etorkinei zuzendua da.\nDiru-laguntza honen onuradun den Diego Berguinces-Otxarkoaga ikastetxea 2009-2010 ikasturtean hasi zen lagunduta ez dauden adin txikiko ikasle etorkinei (MENA izenez ezagutzen direnei) arreta ematen, Eskolatze Osagarriko Programaren bidez. Ikasle hauen profilak euren premietara hobeto egokitzen den hezkuntza-erantzuna eskatzen duenez, 2015-2016 ikasturtean ikastetxeak Lehen Hezkuntza-Harrerako Programa jarri zuen abian, berariaz ikasle hauei zuzendua.\nPrograma honen helburuak hainbat lan-ildotan banatzen dira. Ildo horietatik sortzen den programak lotura du, batetik, Derrigorrezko Bigarren Hezkuntzarekin, trebetasun instrumentaletako konpetentziari dagokionez; bestetik, Lanbide Heziketatik ere hurbil dago, trebetasun profesionaletako hastapenari begira, baina baita Eskolatze Osagarriko Programekin ere, garapen pertsonalari dagokionez. Azkenik, hizkuntza indartzeko ikasgelarekin ere uztartuta dago, honako hau ere bada-eta eremu guztiak batzen dituen helburua.


EUSKABEA-Negozio unitateak-Energia Berriztagarriak\nProgramazio eta abiaraztea\nEfizientzia Energetiko Elektrikoa\nEnergia Berriztagarrien sailak 25 urte baino gehiagoko esperientzia du eta eremu hauetan jarduten du:\n• Sorkuntza hidraulikoko instalazioak.\n• Kogenerazio eta biomasa instalazioak.\n• Eguzki-sorkuntza fotovoltaiko eta termoelektrikoko instalazioak.\n• Urak araztu eta tratatzeko instalazioak (ETAP, EDAR, etab. …).\n• Zentral hidroelektrikoen modernizazio eta automatizazioa.\nIngeniaritza-saila propioa izanda, proiektuak banan-banan garatu, bezeroen beharretara egokitu, indarreko arautegiari lotutako konponbide onenak eman eta erakunde ofizialek eskatutako izapideak egiten ditugu. Izan ere, 25 urte baino gehiago daramatzagu gure instalazioen portaera elektrikoa diseinatzen.\n• 132 kV-rainoko azpi-estazioak.\n• Behe-tentsioko instalazioak.\n• Instalazio bereziak.\n• Kontrol eta monitorizazioa.\nArmairuak fabrikatzeko tailer propioa dugu:\n• Banaketa: 6.300 A eta 150 kA-raino.\n• Eragingailuak: fabrikatzaile nagusien (SIEMENS, ABB, TEE edo ROCKWELL, besteak beste) bariadore eta arrankadoreak.\n• Automatismoak: prozesuak automatizatzeko PLC fabrikatzaile nagusiekin (SIEMENS, OMRON, TEE, BECKHOFF edo ALLEN BRADLEY, besteak beste).\n• Protekzio eta kontrola: ekipamenduak, motorrak, sorgailuak edo transformadoreak babesteko funtzio anitzeko erreleen fabrikatzaile nagusiekin (GEE, SIEMENS, ABB edo ZIV, besteak beste).\nProiektu bakoitzean CADDY / EPLAN eta AUTOCAD formatuan dokumentazio osoa ematen dugu.\nLabView ingurunearen bidez, instalazioaren benetako funtzionamendua simulatzeko saiakuntza-bankuak ditugu.\nErregulazio, Kontrol, Protekzio, Monitorizazio eta Telekudeaketa sistemen Programazio eta Abiaraztean aditua den taldea dugu. Zerbitzu hauek ematen ditugu, besteak beste:\n• Erregulazio algoritmo propioa duten PLC industrialak.\n• SCADA (Supervisory Control and Data Adquisition) sistemak; erabiltzaile batek kontrol-gela batetik, urruneko gailu batetik edo batzuetatik datuak bil ditzakeen edota gailu horiei kontrol-jarraibideak bidal diezazkieken software sistemak. Adibide gisa:\nInternet bidez instalaziora sartzea.\nOhartarazle telefonikoa, mezu laburren zerbitzua, posta elektronikoa\n• Funtzio anitzeko protekzio-erreleak.\n• Frekuentzia-bariadore eta abiagailuak.\n• Komunikazioetako eta urruneko sarbiderako ekipamenduak.\nGas eta biodiesel bidezko sorkuntza-motorrak.\nInstalazio fotovoltaikoetarako inbertsoreak.\n• Ekipamendu bereziak:\nSinkrono eta asinkrono motoreak.\nErdi eta behe-tentsioko bariadoreak.\nErdi-tentsioko kondentsadoreen bateriak.\nPonpaketa, iragazpen eta arazketa ekipamenduak.\n• Hainbat komunikazio-protokolotan oinarritzen diren komunikazio-sare industrialak (PROFIBUS, MODBUS, ETHERNET, DEVICE NET, OPC …).\nLaguntza Teknikoko Zerbitzuak (LTZ) mantentze-lan zuzentzaile eta prebentiboa egiten du.\nNorberari egokitutako erdi eta behe-tentsioko kontratuak egiteko aukera ematen dugu.\nMatxuren arreta-zerbitzua egunean 24 orduetan dihardu.\nInstalazioen monitorizazio eta telekontrolerako azken belaunaldiko ekipamenduez hornituta gaudelarik.\nInstalazio integrala kontzeptua aintzat hartuta, proiektu elektriko baten atal guztiak (diseinu-fasetik hasita, proiektua burutu arte) solaskide bakarrarekin lantzeko aukera jartzen dugu bezeroen eskura. Era guztietako instalazio elektrikoak egiten ditugu, goi nahiz behe-tentsioan. Hauek nabarmendu nahi ditugu:\n• Sorkuntza-ekipamenduak instalatu eta abiaraztea:\nTurbina hidroelektrikoak: Voith, Alstom, Andritz…\nSorgailu elektrikoak: Indar, Alstom, Gamesa…\nGas edo biodiesel bidezko sorkuntza-motorrak: Jenbacher, Caterpillar, Deutz …\nInstalazio fotovoltaikoetarako inbertsoreak: Ingecom, Xantres, Zigor, Schuko …\n• Ekipamendu bereziak instalatu eta abiaraztea:\n• PLC industrialen fabrikatzaile nagusien bitartez eginiko sistemen kontrola eta automatizazioa (Siemens, Omron, Allen Bradley, Telemecanique…). Erregulazio algoritmoak.\n• Muntaketa, kableaketa eta tresneriaren egiaztapena.\n• Funtzio anitzeko erreleen fabrikatzaile nagusiekin egindako protekzioen selektibitatearen azterketak, (GEE, Siemens, ABB, ZIV…).\n• SCADA (Supervisory Control and Data Adquisition) sistemetan oinarritzen den ekipamenduen integrazioa eta prozesuen monitorizazioa.\n• Lur-konexioko sistemak diseinatzea. Tximistorratza.\n•\tKonpainia eta abonatuarentzako neurtze instalazioak.\n•\tErdi eta behe-tentsioko kondentsadoreen bateriak.\n•\tGoi eta behe-tentsioko lurpeko linea elektrikoak.\n•\tBehe-tentsioko instalazioak.\n•\tInstalazio bereziak: telebista-zirkuitu itxiaren bidezko segurtasuna, intrusismoa eta sarbideen kontrola.\n• Instalazioen modernizazio eta automatizazioa.\n• Ikuskaritza energetiko elektrikoa: instalazioen diagnosi energetikoa eta teknikoa.\nGoi nahiz behe-tentsioari dagokien Ikuskaritza elektrikoak. Energia aurrezteko azterketak:\nargiztapena, konpresoreak, motorrak. Diru-laguntzak lortzen laguntzea.\n• Kontratazioaren kudeaketa: horniduren, kontratuen eta energia-ratio orokorraren kudeaketa.\nElektrizitate-hornidura kontratatzerakoan norberari egokitutako aholkua ematea.\nFakturazio elektrikoa aztertzea.\nEnergia elektrikoa optimizatu eta horren kostuak murriztea: potentzia terminoa, energia terminoa, potentzia faktorea, penalizazioak.\nMerkatu librean elektrizitatea erosteko estrategiak: prezio finkoa, OMELen eta OMIPen indexatutako prezioa, prezio mistoa.\nEnpresa merkaturatzaileei eta banatzaileei dagozkien kontuetan kudeaketak egitea eta horiei erreklamazioak egitea.\n• Aldagaien neurketa, telekudeaketa eta efizientziaren adierazlea.\nKontsumoen eta karga-kurbaren kontrola eta jarraipena.\nKontsumoak monitorizatu eta kudeatzeko sistemak.\n• Eskariaren kudeaketa: kargaren kontrola, energia erreaktiboa konpentsatu eta harmonikoak filtratu.\nPunta kontrolagailuak eta automata programagarriak.\n• Ekoizpena hobetzea: ekoizpen eta mantentze-kostuak.\nEnergia Kudeatzeko Sistemak.


Autobusak jarriko ditu Donostiara joateko Kursaal Eskura egitasmoak | El Diario Vasco\nCosta UrolaAutobusak jarriko ditu Donostiara joateko Kursaal Eskura egitasmoak\nAutobusak jarriko ditu Donostiara joateko Kursaal Eskura egitasmoak\nBamberger Symphoniker. Alemaniatik datorren orkesta entzuteko aukera datorren hilabetean.\nJUAN MARI ZUBIAURRE GETARIA. Sábado, 14 octubre 2017, 00:43\nGetaria, Zumaia, Orio eta Zarauzko biztanleak Donostiako ikuskizunetara hurbiltzen dituen zerbitzu berriak Kursaal Eskura izena darama eta apirilean aurkeztu ondoren, datozen hilabeteetan aukera berriak eskaintzen ditu.\nKursaal Eskura da Kursaal Eszena eta Gipuzkoako udal ezberdinen elkarlanari esker sortu den egitasmoaren izena. Proiektu honek, Kursaal Zentroak antolatzen dituen kontzertu eta ikuskizun ezberdinak interesa duten lagunen eskura jartzea du helburu eta, hori lortzeko, doako autobus zerbitzua eskain- tzen da. Gipuzkoako udalerri ezberdinetatik atera eta, behin Kursaaleko kontzertu/ikuskizuna amaitutakoan berriz ere jatorrizko herrietara itzultzen den autobusa hain zuzen ere.\nDonostiara gerturatzeko datozen aukerak, azaroaren 9an eta urtarrilaren 15ean izango dira. Egun horietan kontzertuak honako hauek izango dira: Bamberger Symphoniker eta Yuja Wang & Chamer Orchestra of Europe.\nKontzertu horiek gozatu nahi izanez gero, ondorengo pausoak jarraitu behar dira. Interesdunek Kursaal Elkarguneko web orria bitarteko dela erosi beharko dute kontzerturako sarrera, weborri honetan: www.sarrerak.kursaal.eus.\nBehin sarrera erosita, interesdunek euren autobuseko tokia erreserbatu beharko dute, Getarian, info@getariaturismo.eus posta elektronikoaren bidez edo 943 140 957 telefono zenbakira deituta. Autobusa Zumaia, Getaria, Zarautz eta Oriotik abiatuko da, eta Urola Kostako lagunak jasotzeko, honako lekuetan egingo du geldialdia, lehendabizi Zumaian 18:40ean, zineetako autobus geltokia, ondoren Getarian, 18:50ean, autobus geltokian eta jarraian Zarautz eta Orion.\nLangabetuek eta 30 urtetik beherako interesdunek, sarrerak hiru euroko prezioan erosi ahal izango dituzte. Horretarako sarrera (autobuseko tokia bezalaxe) erreserbatzea ezinbestekoa izango da, Getarian 943 140 957 telefono zenbakira deituta. Behin beharrezko erreserbak eginda, kontzertu/ikuskizuneko egunean bertan, interesduna Kursaaleko leihatilara gerturatu beharko da eta bere adina egiaztatu ondoren, sarrera ordaindu (sarrera hauen kokapena egun horretan leihatilan erabilgarri dauden sarreren araberakoa izango da).\nKursaal Eskura egitasmoak Urola Kosta eskualderako atondu duen hitzordu hauetarako izen-emateko epea (autobusa /Ordu Gaztea) ondorengoa izango da, lehendabizikoarentzat, Bamberger Symphonikeren emanaldia ikusteko, autobusaren erreserba azaroak 3a arte egin daiteke (sarrera norberak erosita).\nBigarrengoarentzat, Yuja Wang & Chamber Orchestra of Europeren emanaldira joateko, autobusaren erreserba berriz, urtarrilaren 9a arte egin daiteke (sarrera norberak erosita). Kontzertuak iluntzeko 20:00etan hasiko dira.\nBamberger Symphoniker azaroak 9an Kursaalean\nAiako gazta desberdinak dastatu eta erosteko aukera egun hauetan 'Getaiko Euskera' liburua 2 eurotan eskura daiteke


04/12/2014 22:48 0 comentarios\nArrazaren eta maila sozialaren araberako eskolak?\nItsusia izenburu hori, ezta? Bada, pentsa ezazu zein itsusia den errealitatea honelako galdera bat planteatzea lekuz kanpo ez dagoenean; Euskadiko Autonomia Erkidegoaren hezkuntza sistemaren inguruan ari naiz. Ikus dezagun:\nEusko Jaurlaritzaren Heziberri 2020 egitasmoan (Heziberri landuko dut post batzuetan, pil-pilean dugun kontua baita) paragrafo eder hau daukagu, eskola inklusiboaz ari dena:\n“Zenbait egilek (Ainscow, Booth eta Dyson, 2006; Echeita eta Duk, 2008) postulatutako...


- uztailak 03, 2015\nUli eta Albertokin egindako astebukaera honekin bukatzeko, Portaletetik bertatik Portaleteko orratza egitia proposatu zigun Albertok. Aurreko bi egunetan lo gutxi eginda geundenez, lasai hartu genduan, tontorra bizkor egin eta lehen bait lehen bueltatzia zan asmua.\nTontor txikixa izan arren, oso estetikua\nJaiki ginanerako jendia martxan zauan. Normalian ez da jende askorik ibiltzen tontor honetan, baina\nbadirudi egun tonto batetarako aukera ona dala, ze gu martxan jarri eta oinarrira allau ginanerako bi kordada zauden aurretik eta beste bat zetorren atzetik.\nBizkor bueltatu nahi genduanez, Albertok Hoz de Jacako Julian Vicente bidia egitia proposatu zigun (Hozeko Diedroa bezela ere ezaguna), eta halaxe bajau ginan behera\nHoz de Jacan laga autoka, eta neri batere gustatzen ez jatana egitia beste aukerarik ez zauan, Rapelatzen hastia. Bueno, gutxienez jausiz gero 2.ero3.botian uretara jausiko ginala pentsatu genduan, kar kar kar\nRapelatzen hasten dan bide hauetan, goitik urtetzia beste aukerarik ez da egoten, beraz, konpromezua hartzen da haseratik. Hirugarren eguna, besuak ohitu gabe, agujetekin, baina halere abantau ginan.\nRapeletan nahiko bertikala eta momentu batzutan desplomatua zan, ufff, ondo egiten ari ote gera?\nEskalatzen hasi ginanian, halere, lasaitu ginan.\nAlde batetik edo bestetik, beti zauan desplomiak ekiditeko aukera, eta helduleku onak zaozen orokorrian. Oinguan bai, disfrutatu genduan eskaladakin!\nBaina, gauza on guztiak bezela, bukatu zan domekia. Euskaldun batzuk Hoz de Jacan dauken aterpetxera jun ginan, platokonbinaua jan, eta etxera bueltatzia tokatzen zan. Astebukaera luze honen bukaera, beraz. Oporretan egon izan bagina bezela izan zan neretzat. Ikaragarrixa!!!\nEskerrik asko Uli eta Edilberto!!


Irekia Eusko Jaurlaritza - Gobierno Vasco :: Trafiko Zuzendaritzak Euskaditik igaroko diren ibilgailuen kopurua apur bat jaistea espero du\nTrafiko Zuzendaritzak Euskaditik igaroko…\nTrafiko Zuzendaritzak Euskaditik igaroko diren ibilgailuen kopurua apur bat jaistea espero du\n<iframe src="https://www.irekia.euskadi.eus/eu/embed/videos?video_path=2013%2F06%2F21%2Foperacion_trafico%2Fhtml5%2Foperacion_trafico.mp4" width="320" height="210" allowfullscreen></iframe>\nTrafiko Zuzendaritzak Euskaditik igaroko diren ibilgailuen kopurua apur bat jaistea espero du Iturria: Irekia\nTrafikoko operazio berezia datorren ostiralean jarriko da martxan\nTrafikoko zuzendariak, Garbiñe Sáez Molinuevok, ekainaren 28an (ostirala) hasi eta irailaren hasieran bukatuko den operazio bereziari buruzko xehetasunak aurkeztu ditu, gaur goizean, Bilbon. Denboraldi horretan, Euskadiko errepideetatik penintsularen hegoalderantz igaroko den nazioarteko trafikoa 1.640.000 ibilgailukoa izango dela aurreikusi da.\n2012an Irunen autobidea zeharkatu zuten ibilgailuen kopuruari buruzko datuek adierazten dutenez, 2011rekiko % 4,25eko jaitsiera gertatu zen, gutxi gorabehera. Aurreko urteetan jasotako datuetan oinarritutako estimazioen arabera, aurten ere beheranzko joera izango dela aurreikusten da.\nUztaileko azken asteburuan eta abuztuko lehenengoan pilatzen dira ibilgailu mugimendu gehienak. Trafiko Zuzendaritzak bost errepide-zatitan jarriko du arreta handiena: A-8ko Kantabriaranzko irteeran; Behobiako mugaldean; AP-8tik AP-1erako sarbidean; AP-1 autobidea/N-622 autobia eta N-622tik A-1 autobiarako sarbidearen arteko lotunean, Gasteizen; eta, azkenik, A-1 autobiatik AP-1 autobiderako sarbidean, Armiñónen.\nEusko Jaurlaritzako Trafiko Zuzendaritza Ertzaintzaren Trafikoko Lurralde Unitateekin batera lan egiten ari da. Eta, dagoeneko, Ertzaintzarekin, foru aldundiekin eta autobideekin koordinazio-bilerak egin ditu.\nBiriatuko ordainlekuari buruzko bilera\nTrafikoko zuzendariak datorren uztailaren 5ean Biarritz ASFko Trafikoa Kontrolatzeko Zentroko eta Bordeleko CRICR-Bordeaux Trafikoa Kudeatzeko Zentroko arduradunekin biltzea aurreikusita dauka, besteak beste, Biriatuko ordainlekuan ibilgailuen igarotzea bizkortzea aztertzeko; izan ere, abuztuaren bukaeran, Itzulera Operazioan, gune korapilatsua izaten da.\nTrafiko Zuzendaritzak Itzulera Operazioko egun kritikoetan gidariak hutsik dauden edo ilara txikienak dauzkaten ordainlekuetara bideratzeko langileak jartzeko eskatuko dio ASFri.\nTrafiko Zuzendaritzak berak, Itzulera Operazioan, abuztuko azken hiru asteburuetan, Biriatuko ordainlekua baino 800 bat metro lehenago, Euskadiko Trafikoa Kudeatzeko Zentroak GPRS bidez kudeatutako seinaleztapen dinamikoko ekipo bat jarriko du, gidariei ordainlekuei buruzko informazioa emateko.\nBide alternatiboak jasotzen dituen mapa\nBerritasun gisa, Trafiko Zuzendaritzaren webgunean Euskadi zeharkatzeko bide alternatibo guztiak jasotzen dituen mapa bat deskargatu ahal izango dela nabarmendu du zuzendariak.\n(http://bit.ly/1bZo4pO euskaraz http://bit.ly/11OoklU )\nErtzaintzak Irteera eta Itzulera Operazioan parte hartzeko 450 kide prest edukiko ditu. Gainera, egun horietako zirkulazio hazkundearen eraginpean dauden tokietako komisarietako ertzainen laguntza ere jaso ahal izango dute. Era berean, baldintza meteorologikoek ahalbidetzen duten neurrian, Ertzaintzaren helikoptero unitate bat arazo handiak sortzen diren guneetan hegaz egitea aurreikusita dago.\nBestalde, ETKZk paneletako seinaleztapen neurriak indartu egingo ditu, auto-ilara edo arazoei buruzko mezuak emanez, baita ibilgailu astunetarako zirkulazio mugak gogorarazteko oharrak ere. Halaber, azken orduko informazioa Twitter bidez zabalduko da, traficoEJGV erabiltzailearen bitartez, baita 011 arreta telefonoaren bitartez ere (24 orduko arreta).


"Donostiako burgesiak beti inposatu ditu kale izenak" - Irutxuloko Hitza : Irutxuloko Hitza\n"Donostiako burgesiak beti inposatu ditu kale izenak"\nJosu Tellabide, etnologoa\nLugaritzen jaio zen Tellabide 1943. urtean. Bertan bizi da oraindik. Azken 200 urteetako hiriko kale izenen eboluzioa aztertu du donostiarrak, eta herritarrak izatetik inposatuak izatera pasa direla uste du. Lugaritz auzokoa zarela diozu. Lugaritz auzoan jaio eta bizi naiz. Auzoa ukatu ziguten donostiarrak ez ziren ez jakin batzuek. Gero, kale bati Lugaritz izena jartzea lortu genuen, baina kale bati besterik ez. Nahi zuten moduan zatitu zuten hiria. Lugaritz Donostiako auzo nagusietako bat zen, 110 baserri zituen. Hiru auzo nagusi zeuden: Lugaritz, Ibaeta eta Amara. Gero bazeuden beste hiru auzo txikiagoak zirenak: Egia, Ulia eta Loiola. Eta gero herriak: Altza, Igeldo, Aduna eta Pasai San Pedro. Azken hauek gero kanpoan geratu ziren. Auzo batzuk desagertarazi eta berriak sortu zituzten, beraz. Ordezkapen bat dago kasu askotan: Loiolako Erribera Amara bihurtu nahi dute komertzialagoa delako, Intxaurrondo luzatu egin dute eta Altza desegin. Ordezkatzea herri bat desegitea da. Auzoez ari gara, baina kale izenen eboluzioa ere aztertu duzu. Azken 200 urteetako kale izenen eboluzioa aztertu dut. Uste dut toponimia gure izaera kulturalaren parte garrantzitsu bat dela eta kezkatzekoa da. Kastellanoak izan dira eta dira hemen jaun eta jabe, eta ondorioz izenetan ere gaztelania nagusitzen da. Gainera, ez da hizkuntza kontua soilik, kale izenak herritarrak izatetik inposatuak izatera igaro dira. Zergatik diozu hori? Ibaetari Los Juncales deitzen zioten eta Igeldori, Monte Igueldo. Monte Igueldo Igeldoko parkea egin zuen enpresaren izena da eta jendeak horrela deitzen dio mendiari, baina bere egiazko izena Txubillo da. Toponimia aldatzen ari da. Mende hasieran egon zen halako pizkunde moduko bat eta berreskuratu zituzten izen batzuk, Ibaeta edo Ategorrieta esaterako. Izan ere, azken honi Puerta Colorada deitzen zioten. Dena den, frankistek hiria hartu zutenean euskara debekatu eta birrindu egin zuten. Frankismoaz ari zara. Baina zer geratzen da gaur egun? Lehengo egunean esaterako autobus parada batean zera ikusi nuen: El Diario Vascoko geltokia. Harrituta geratu nintzen, eta egia da bati baino gehiagori entzun dizkiodala halakoak. Leku hori Illarraberri deitzen da, baina Diario Vasco botere faktiko bat da eta indar handiagoa du. Horrelakoa da hemen kulturaren kontua, zezenketei kultura deitzen diote eta pintxoei ere bai. Mundu erdia goseak hiltzen, eta hemen jatea kultura da. Noiz aldatzen dira kale izenak? Donostian hiru garai nagusi bereizten ditut nik: lehenengoa, harresia bota zutenean; bigarrena, bigarren errepublikan; eta hirugarrena trantsizioan. Harresia bota zuten garaietan, esaterako, kale izendegia ez zen gehiegi aldatu. Garai horietako aldaketa garrantzitsuenetako bat plaza Berriari Konstituzio plaza deitzea izan zen. Harresia bota ostean Donostiako burgesiari bidea libre geratu zitzaion negozioetarako, horregatik garai horietan erreginen, militarren, kolonizatzaileen edo espekulatzaileen izenak jartzea erabaki zuten: Okendo, Marques de Salamanca, Jose Gros espekulatzailearen auzo izena, General Etxague… Dena den, boterea aldatzen denean beti inposatzen dituzte kale izen berriak. Botereak erabakitzen du kaleak nola izendatu? Bai, botere administratiboa daukanak erabakitzen du, hau da, politikoek. Izan ere, badakigu benetako boterea beste batzuek dutela. Hori ez da aldatu. Garai haietan bezala, gaur egun ere dena eraikitzen jarraitzen dute, ez dute espazio bat libre uzten, eta gero beraiek nahi bezala izendatzen dituzte lekuak. Garai batzuk oso kontserbadoreak izan ziren, Primo de Riveraren garaiak esaterako. Beti beraien lagunen izenak jartzen zizkieten kaleei. Gero trantsizioaren ondoren pixka bat aldatu ziren kontuak. Ramon Labaien eta Jesus Mari Alkain jarri ziren alkate moduan eta euskararen normalizazioan eragin zuten. Dena den, gauzak ez ziren garbi egin, eta Donostia izena jarri beharrean zintzo jokatzeko Donostia- San Sebastian izena jarri zioten hiriari. Hori ez da beste inon gertatu, Kataluniara edo Galiziara begiratu besterik ez dago. Euskarak zein pisu du kale izenetan? Ez behar lukeen bestekoa. Hemen gaztelania da nagusi, baita kale izenetan ere; adibide bezala hor dago Irutxulo bera. Estatu kolpearen aurretik Amarako Ikastola dagoen lekuan Irutxulo deitzen zen kale bat zegoen. Ondoren, desagertu egin zen. XX. mende erdialdean edo bukaeran berreskuratu genuen berriro, eta Antiguako plaza bati jarri genion. Hura ere kendu egin ziguten. Gero Atotxara pasa zuten Irutxulo eta 2015. urtean Antiguatik kendu zuten berdinek kendu zuten Atotxatik, eta Atotxako Futbol Zelaia izena jarri zioten. Garai horretan udalean zeuden alderdi guztien babesarekin. Oraindik ere lana dago egiteko orduan? Donostiako udalak 1887an onartu zuen izenak euskaraz edo gaztelaniaz jartzea jendeak erabiltzen zuen moduaren arabera. Orduan Abuztuak 31 kaleari esaterako euskaraz San Telmo izena jarri zioten, baina ez zuten bete. Gero, berriro onartu zuten 1963an eta oraindik frankismo garaiko kartela ikusi daiteke. Euskara atzeraka doa, izan ere, ez gara gai gaztelaniari aurre egiteko dinamikak ezartzeko. Txirritak esaten zuen errespetua galduz gero ez garela ezer, eta hala da; errespetua galtzen badigute ez gara ezer.


Light produktuei buruz ez dakizuna | Consumer\nLight produktuei buruz ez dakizuna\nLight produktuek edo azukre edo gantz gutxiko produktuek ez dute kaloria gutxi izaten, eta desorekatu egin dezakete gure elikadura.\nEgilea: juliob 2015-ko irailak 23\nKaloria, azukre edo gantz gutxiko produktuen salmentek ez dute, gainera, gizentasun tasak gutxitu edo herritarren kaloria gutxiago jan. Komeni da galdetzea, beraz, nola eragiten diguten “light” osasun-adierazpenek edo “gantz edo azukre gutxikoek”. Alderdi dietetiko-nutrizionalei buruz kontzientziatzen dute ala “argaltzen duten” elikagaiak direla uste dute? Kalitate dietetikoa areagotzen al dute edo osasungarriak ez diren elikagaien gehiegizko kontsumoa sustatzen? Informazioa ematen dute edo, are gehiago, kontsumitzaileen nahasketa areagotzen dute? Artikulu honek gai horiek aztertzen ditu.\nBestalde, azukre edo gantz kopurua murriztu dela esaten denean, %30 murriztu behar da azukre edo gantz kopurua. Hala ere, gantz gutxiago duen elikagai batek azukre gehiago eduki dezake, eta alderantziz, eta, beraz, energi ekarpena ez da beti txikiagoa izango.\nBi kasuetan, bai light elikagaian bai gantzak edo azukreak gutxitu diren elikagaian, baliteke gatz asko duten produktuen aurrean egotea. Horrela bada, jakin behar da elikagai batek “gatz asko” duela 1,25 gramo gatz dituenean, edo gehiago, 100 gramo bakoitzeko, 100 gramo bakoitzeko, eta “gatz gutxi” duela 100 gramo bakoitzeko (edo gutxiago).\nBaina benetako arazoa ez da gatza, baizik eta nola alda dezakeen pertsonaren elikadura-jokabidea, hau da, “light”, “gantz gutxikoa” edo antzekoak dituzten produktuak erosten dituenean, ondoren zabaltzen den moduan.\nAzukre gutxi… Energian ere bai?\nEz da nahasi behar “azukre gutxi” edo “azukrerik gabea” adierazpenak “azukre gutxiko edukia” adierazpenarekin. Lehen bietan, azukre-kantitate txikiak dituzten produktuak izaten dira, eta azken horrek adierazten du azukre kantitatea %30 murriztu dela (edo gehiago) antzeko produktu batekin alderatuta. Beraz, “antzeko produktuak” azukre asko badu (marmelada, adibidez), baliteke kaloria asko ez izatea.\nElikagai batek azukre gutxi daukanean ez da kaloria gutxi ematen, gantz edukia garrantzitsua baita\nNolanahi ere, elikagai batek azukre gutxi daukanez, kaloria gutxi ematen ditu, baliteke gantz edukia handia izatea, Patterson eta bere kolaboratzaileak 2012ko ekainean (Nutrition Bulletin aldizkaria) ikusi baitzuten. Ikerketak egiaztatu zuen kontsumitzaileek “egoera hori ez dakitela argi eta garbi”, eta errealitatea aurkitzean engainatuta sentitzen direla. Gomendagarria da, beraz, produktuaren etiketa aztertzea eta kaloria-ekarpena egiaztatzea. Pista hori baliagarria izan daiteke, baldin eta kaloria-kopurua 225 kilokaloria baino txikiagoa bada 100 gramo bakoitzeko. Kopuru horretatik aurrera, elikagai prozesatuek gizentasuna sustatzeko gaitasuna nabarmena da, 2007an Minbizia Ikertzeko Munduko Funtsak adierazi zuenez.\nHona hemen osasunari buruzko adierazpen harrigarri bat, indarrean dagoen legeria guztiz bete arren: “azukre erantsirik gabea”. Kasu honetan, produktu horiek sortzen dituzten produktuak daudelako sor daiteke nahastea, adibidez, haurtxoentzako zereal jakin batzuen kasuan.\nKaloria gutxi al dute elikagai gaingabetuek edo “gantz erantsirik gabeak”?\nGaldera horren erantzuna “ez beti” da, 2015eko maiatzean Estatu Batuetako Gaixotasunak Kontrolatzeko eta Prebenitzeko Zentroek zehaztu zuten bezala. Izan ere, gantz asko duten elikagai batzuek oraindik gantz asko eduki dezakete. Gaztak dira adibide argi bat. Gazta onduak gantza edukiaren %50 arte eduki dezake (horregatik, kaloria asko ematen du), eta gantz gutxiago hartzeak ez du kaloria gutxiko elikagairik ekarriko.\nEz da harritzekoa, halaber, gantz gutxiko produktuak aurkitzea, baina azukre gehigarri estra bat dutenak. Azukrerik gabeko jogurt izoztuetan dago proba. Galleta jakin batzuetan ere izaten da, eta gantz gutxiago izaten dute, baina galleta batzuek ez dute aldatu behar, eta azukre gehiago izaten dute. Adibide horiez edo antzeko beste batzuez hitz egin zuten Brian Wansink eta Pierre Chandon doktoreek Journal of Marketing Research aldizkariko 2006ko azaroko edizioan. Ikerketa erabat suntsitzailea izan zen: “Gantz gutxiko etiketa duten etiketek elikagai gehiago hartzen dituzte”.\nHori dela eta, beti da garrantzitsua elikagaiaren kaloria-edukia berrikustea eta produktu bereko gantz gutxiko bertsioarekin alderatzea. Horri esker, askotan egiazta daiteke produktu batek ez duela esan nahi kaloriarik ez duenik, ezta “argaldu” ere; populazioaren parte batek ere ez du esan nahi, askotan.\nHain zuzen, Wansink eta Chandon-ek egiaztatu zuten, lehen aipatutako ikerketan, “koipe gutxi” adierazpenak kontsumitzaileen errua desinhibitzen duela, eta, ondorioz, autokontrola galdu egiten dutela. Bere hitzetan, “gantz gutxiko etiketek erakutsi dute kontsumitzaileak -batez ere, pisu gehiegi dutenak- errazio bakoitzeko kaloria kopurua eta, beraz, energia gehiago kontsumitzen dutela.\nZer gertatzen da light elikagai bat erosten dugunean?\nGantz/azukre gutxiko elikagaiak ez bezala,light elikagaiek “light” bertsioak baino energia gutxiago dute beti. Hala ere, kaloria dezente ere izan ditzakete. Are gehiago, Stacey R. Finkelstein eta Ayelet Fishbach Journal of Consumer Research aldizkarian (2010eko urria) egiaztatu dute produktu horietako kontsumitzaile askok uste dutela produktu horien kontsumitzaile askok gutxiago asetzen dutela, edo, beraz, gehiago hartzen dutela egoera, edo beste elikagai osasungarri batzuk gehiago hartzen dituztela, osasungarriak ez direnak.\nAzken hori “halo osasungarri” edo “halo osasungarri” gisa ezagutzen da; hau da, produktu horiek irensteak babestu egiten du, geroago kaloria asko kontsumitzen bada. Kezkagarriena da inolako errurik sentitu gabe eta pisua irabaz daitekeela ohartu gabe egingo dela.\nAzaldutako guztia azal liteke elikadura-ohitura osasungarriak ezartzen saiatzen direnean pertsona askok argaltzeko egiten dituzten ahaleginek porrot handia izan dutelako. Konturatu gabe, “light” edo “gantz edo azukre gutxiko” produktuak erostean, baliteke elikadura osasungarria lortzeko bidea saboteatzen aritzea. Sabotaje hau saboteatzea, produktu manufakturatu gutxiago kontsumitzea eta elikagai fresko gehiago kontsumitzea da, batez ere frutak, barazkiak, fruitu lehorrak, lekaleak edo ale integralak.\nAzukrerik gabeko freskagarrien kasua\nAzukrerik gabeko freskagarriek etiketan zehazten dute ez dutela kaloriarik. Pertsona askok galdetzen dute hori egia den ala akatsa edo fabrikatzailearen iruzurra den. Ez da akatsa, ezta trebatzekoa ere: etiketa guztiz zuzena da. Edariak eztitzaileak ditu, zapore gozoarekin baina ia energiarik gabe.\nGorputz-pisua kontrolatzen laguntzen dute? Mendekoa. Norbaitek egunero edaten badu freskagarri azukretsu kopuru handi bat, baina “ligh” freskagarrietatik, baliteke pisua handitzea, egunean ehunka kilokaloria hartzeari utzi diolako. Baina hori ez zaio aplikatzen normalean freskagarri asko kontsumitzen ez duenari, eta “light” bertsioak hartzen ditu. Edari horien zapore gozo handiak, epe luzera, gustuaren pertzepzioa alda dezake, eta horrek elikagai gozoagoak nahiago ditu, eta horrek elikadura desorekatuko du. Zalantzarik gabe, ura da gizentasunari aurrea hartzen laguntzen dion likidoa.\nargaldu Dieta kaloriak light-eu\nFruitu lehorrak: osasunerako elikagaiak


Izena: BIZKAIA INTERNATIONAL MUSIC EXPERIENCE, AIE (aurrerantzean, “konpainia”).\nIFK: V-95.968.236 Helbidea: Ventosa Bidea, 46, 1º D, 48013 PK – Bilbo.\nHarremanetarako telefonoa: 944154551. E-maila: dudas@lasttour.net\nEsparrura ezin izango da sartu 03:00etatik aurrera edo ekitaldi zehatz bakoitzerako erabakitzen den ordutik aurrera. Behin ordu hori igarotakoan ezin izango da beste inor\nsartu esparrura, eta norbait esparrutik ateratzen bada, ezin izango du bueltatu adierazitako ordutik aurrera.\n· Sarrera sistemarik ez badute.\n· Sarrera sistema egoera onean ez badago (kaltetuta, hondatuta edo hautsita badago, osorik ez badago, edo konpondua izan bada) eta/edo faltsua dela susmatzen bada.\n· Jarrera erasotzailea eta gogaikarria badute edo jendartean gorrotoa, indarkeria edo diskriminazioa eragiten badituzte jaiotza, arraza, sexua, erlijioa, pentsamoldea, ezgaitasuna, sexu orientazioa, genero identitatea edo beste edozein baldintza edo inguruabar sozial eta/edo pertsonal aitzakia hartuta, eta, bereziki, modu oldarkor, erasotzaile eta gogaikarrian jokatu eta kanpoan, sarreran eta/edo barruan istiluak eragiten badituzte, armak edo arma gisa erabil daitezkeen objektuak badaramatzate, eta soinean daramatzaten arropa, objektu eta/edo sinboloen bidez indarkeria bultzatzen badute edo legean eta Konstituzioan onartuta dauden funtsezko eskubideen kontrako jokabideen apologia egiten badute.\n· Mozkortasun eta intoxikazio sintomak badituzte (itxuraz edo potentzialki) eta/edo drogak eta/edo estupefazienteak hartu dituztela edo hartzen ari direla susmatzen bada.\n· Sarrera ukatzeko eskubidea erreserbatuta egon arren, inolaz ere ezin izango da sarrera ukatu jaiotza, arraza, sexua, erlijioa, pentsamoldea, ezgaitasuna, sexu orientazioa, genero identitatea eta/edo beste edozein baldintza edo inguruabar sozial edo pertsonal aitzakia hartuta.\n· Susma badaiteke arrisku egoera bat sor daitekeela norberarentzat edo gainerakoentzat.\n· Antolakuntzako langileek edo kontrol, zaintza eta segurtasuneko arduradunek esandakoa betetzen ez badute.\n· Adingabeak sartzeko eskakizunak eta baldintzak betetzen ez badira.\nSegurtasun arrazoiengatik, ezin izango da sartu esparrura motorreko kasko, maleta eta poltsa eta/edo motxila handiekin. Aldiz, esparrura sartu ahalko da objektu txikiagoekin,\nhala nola poltsa edo motxila txikiekin; dena den, objektu horiek miatu ahalko dira, aurreko paragrafoan adierazitakoaren arabera. Jarraian adierazita dauden objektuak ere ezin izango dira esparrura sartu: botilak, latak, laser erakusleak, argazkiak edo bideoak egiteko gailu profesionalak, droneak eta/edo edozein motatako armak, beste batzuen artean.\n1/1982 Lege Organikoa, maiatzaren 5ekoa, ohorerako, norberaren eta familiaren intimitaterako eta norberaren irudirako eskubideen babes zibilari buruzkoa kontuan hartuta, eta bertan ezarritakoaren xedeetarako, jakinarazten dizugu esparrura sartu eta ekitaldietara etortzean berariazko baimena ematen duzula zure irudiak hartu, erreproduzitu, banatu eta argitaratzeko, baita sustapen, publizitate eta/edo merkataritza xedeekin ere, edozein bidetatik (elektronikoak barne). Parte hartzaileek, ekitaldira etortzeagatik, beren irudiaren gaineko eskubideak lagatzen dituzte ikus-entzunezko materiala egiteko edozein euskarritan (bide elektronikoak barne) eta material hori erabiltzeko, ustiatzeko eta zabaltzeko erreprodukzio sistema teknikoen edo irudia eta soinua ustiatzeko sistemen bidez. Lagapena doan eta denbora eta lurralde mugarik gabe\negiten da, sustatzailearen eta LAST TOUR taldeko enpresen alde, eta ekitaldian baimenduta dauden komunikabideen eta prentsaren alde.


'Coach for Travel', eginez ikasten delako - Tolosaldeko ataria\n'Coach for Travel', eginez ikasten delako\nZubimusu Ikastola 2018-02-05 18:28\nCoach lana egiten dute Mondragon unibertsitateko bi ikaslek eta horretarako astelehenero Zubimusu ikastolako DBH3ko ikasle talde batekin biltzen dira ekintzailetasuna landu eta bide batez, ikasturte amaierako bidaiarako dirua ateratzeko ideia berriak jorratzeko.\n“Ikasturte amaierako bidaia antolatzeko orduan, beti dirua izaten da arazoa. Gurasoak eta irakasleak inplikatzen dira eta ikasleak nola parte har dezaketen pentsatzen hasi ginen. Zergatik ez euren proiektuak garatu, finantziazioa lortu eta kudeatu?”. Hausnarketa abiapuntutzat hartuta, “Coach for Travel” proiektua jarri dute martxan Mondragon Unibertsitateko ikasle diren Nora Zabalak eta Xuban Albizuk.\nZabala eta Albizu Lidergo Ekintzailea eta Berrikuntza gradua egiten ari dira Mondragon Unibertsitatean. “Eginez ikasi” edo “Learning by doing” metodologia erabiltzen dute. Testuinguru horretan negozio edo proiektu errealak jartzen dituzte martxan, orain Zubimusun garatzen ari direna bezala.\n“Saioetan ikasleei erakusten diegu proiektu bat nola sortu, brainstorming-a edo ideia-jasa nola egin, behar dituzten baliabideak ikusi eta nola bideratu aztertzen…”, dio Albizuk. Zubimusu ikastolari eskaintzen dioten zerbitzua beste formakuntza zentroetara zabaltzeko lanean ari dira. “Iaz Zumaian egin genuen proba pilotua eta saiatu nahi dugu Gipuzkoa osora zabaltzen”.\nEurek unibertsitatean ikasteko modua eta Zubimusu ikastolakoak asko dute komunean. Adinak adin, batean zein bestean, ezagutzak eta edukia barneratzearen gainetik trebetasun eta konpetentzien garapena hartzen da aintzakotzat.\n“Guk -dio Albizuk- lehenengo mailan enpresa bat sortzen dugu eta unibertsitateak helburu batzuk jartzen dizkigu. Horren baitan, esparru ezberdinetako proiektuak lantzen ditugu, hezkuntzarekin, gastronomiarekin edo beste alor batekin lotuak”. Benetako diruarekin egiten dute lan eta benetako bezeroekin. Zubimusuko DBH4ko ikasleek iaz kooperatiba sortu zuten, ekonomiako ikasgaiaren baitan, mundu errealean negozio bat martxan nola jarri ikasteko.\nAurtengo egitasmoari urtarrilean eman zitzaion hasiera eta apirilera arte luzatuko da. Gaztetxoen artean ekintzailetasuna, autonomia, taldean lan egiteko gaitasuna, komunikaziorako trebetasuna eta beste hainbat ezaugarri lantzea da helburua.


Kanaria Handiko Las Palmas Unibertsitateak puntuaziorik txarrena lortu du Interneteko unibertsitate-atarietarako irisgarritasunari buruzko azterlan batean | Consumer\nKanaria Handiko Las Palmas Unibertsitateak puntuaziorik txarrena lortu du Interneteko unibertsitate-atarietarako irisgarritasunari buruzko azterlan batean\nEspainiako unibertsitateen web orriek, oro har, hainbat "eskasia" dituzte\nONCE Fundazioaren Discapnet-eko Infoaccesibilidad Behatokiak atzo plazaratutako azterlan baten arabera, Kanaria Handiko Las Palmas Unibertsitateak lortu du puntuaziorik txarrena Interneteko atarirako irisgarritasun-mailari dagokionez. Hala ere, lan horren arabera, Espainiako unibertsitateen web orrien eskuragarritasuna, oro har, “ez da oso ona”.\nUnibertsitateek indarrean dagoen araudiari eta “ezaugarri funtzionalak” direla-eta informazioa eskuratzetik kanpo geratzen diren ikasleen beharrei egokitu beharko diete, txosten honen arabera. Aztertutako irisgarritasun-irizpideen betetze-ehunekoek agerian uzten dute “eskasiak” direla; Valentziako Unibertsitateak lortu zuen puntuaziorik onena, eta Kanaria Handiko Las Palmasek, berriz, erantzun okerrena.\nDiscapnet-eko Infoaccesibilidad Behatokiak unibertsitateko 16 atarietako web orriak aztertu ditu, irisgarritasunari kalte egiten dioten dozena bat irizpide kontuan hartuta, hala nola markoak erabiltzea, irudiak deskribatzea, goiburuak eta kolore-kontrastea. Aztertutako atari guztien batez besteko orokorra %21,10ekoa da irizpideen betetze-mailaren ehunekoa; kopuru hori honako unibertsitate hauek baino ez dute gainditzen: Valentzia (%36,9), Nafarroa (%34,21), Sevilla (%27,7), Deustu (%26), Alcalá de Henares (%25), Madrilgo Complutense (%22,7) eta Valladolid (%21,15).\nOndoren, batez bestekoaren azpitik daude Bartzelona (% 20,4), Urrutiko Hezkuntzarako Unibertsitatea (% 20), Kataluniako Oberta (% 19,5), Granada (% 18,6), Espainiako Unibertsitateetako Errektoreen Biltzarra (% 16,6), Euskal Autonomia Erkidegoa (% 15,5), Hezkuntza eta Zientzia Ministerioaren informazio-webgunea (% 13,3).\nInternet-eu irisgarritasuna unibertsitateak


Maitemintzeaz - Lea-Artibai eta Mutrikuko Hitza : Lea-Artibai eta Mutrikuko Hitza\nDenpora zan zeozer arraroa igarten neutsola. Alkarregaz gengozanean ez zan garai batean bezain gozoa eta kariñosa. Bere begiek ez eukien lehenago euretan ikusten neban eta horrenbeste gustetan jaten brillo hori. Sarritan galdetu neutson ia benetan nigaz egon gura eban seguru egoan. Bere erantzuna beti zan bardiña… «klaro baietz!», eta orduan barriz galdetzen neutson… «orduan… zegaitik ez deustazu maite nozula iñoz esaten?»\nOiñ badakit maitemindute egon nazen lehenengo biderra izen dala. Ez aitatasuneri uko eiteraino gure nebalako, ezta ondiño ikusten dodanien bixotz zatitxu bat jausten jatela sentitzen dodalako, bera zoriontsu izetie, ni zoriontsu izetie baño gurau dodalako baño.


Rosel - Wikipedia, entziklopedia askea.\nVéronique MASSON (2014-2020)\n49° 13′ 44″ N, 0° 27′ 30″ W / 49.228888888889°N,0.45833333333333°W / 49.228888888889; -0.45833333333333Koordenatuak: 49° 13′ 44″ N, 0° 27′ 30″ W / 49.228888888889°N,0.45833333333333°W / 49.228888888889; -0.45833333333333\nAuthie, Cairon, Lasson eta Rots\nRosel Frantziako udalerria da, Calvados departamenduan dagoena, Normandia Beherea eskualdean. 2013an 594 biztanle zituen.\n2007an Rosel udalerrian erroldatutako biztanleak 503 ziren. Familiak 196 ziren, horien artean 32 pertsona bakarrekoak ziren (8 bakarrik bizi ziren gizonak eta 24 bakarrik bizi ziren emakumeak), 80 seme-alabarik gabeko familiak ziren, 72 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 204 etxebizitza zeuden, 200 familiaren etxebizitza nagusia ziren, 1 bigarren erresidentzia bat zen eta 3 hutsik zeuden. 202 etxeak ziren eta 2 apartamentuak ziren. 200 etxebizitza nagusietatik 183 bere jabearen bizilekua ziren, 13 alokairuan okupaturik zeuden eta 4 doan lagata zeuden; 6 etxek bi gela zituzten, 9 etxek hiru zituzten, 36 etxek lau zituzten eta 149 etxek bost zituzten. 175 etxek euren parking plaza propioa zuten azpian. 52 etxetan ibilgailu bat zegoen eta 142 etxetan bat baino gehiago zituzten.\nRosel udalerriko biztanleria-piramidea 2009an .\n2007an lan egiteko adina zuten pertsonak 371 ziren, horien artean 248 aktiboak ziren eta 123 inaktiboak ziren. 248 pertsona aktiboetatik 230 lanean zeuden (123 gizon eta 107 emakume) eta 18 langabezian zeuden (9 gizon eta 9 emakume). 123 pertsona inaktiboetatik 62 erretiraturik zeuden, 45 ikasten zeuden eta 16 "bestelako inaktibo" gisa sailkaturik zeuden.\n2009an Rosel udalerrian 219 unitate fiskal zeuden, 591,5 pertsonek osaturik. Pertsona bakoitzeko diru-sarrera fiskalaren mediana urteko 25.071 euro zen.\n2007an zeuden 11 komertzioetatik, 1 erauzte enpresa zen, 3 eraikuntza enpresak ziren, 3 ibilgailuen saltze eta konpontze enpresak ziren, 1 finantziazio enpresa zen, 1 higiezinen enpresa zen eta 2 zerbitzu enpresak ziren.\n2000. urtean Rosel udalerrian 8 nekazaritza-ustiategi zeuden, 130 hektarea erabiltzen.\nLasson (0,7 km)\nCairon (1,3 km)\nRots (2,1 km)\nBray (2,3 km)\nVillons-les-Buissons (2,9 km)\nAuthie (3,1 km)\nThaon (3,4 km)\nBNF: 15247952f (data)